# padyāvalī

**śrī-rūpa-gosvāmi-pādaiḥ samāhṛtā.**

The edition used here was S.K. De's critically edited text first published from the University of Dacca, 1934. Reprinted, Kolkata: Sanskrit Book Depot, 2002.

Abbreviations:

BRK = Bhakti-ratnākara

BRS = Bhakti-rasāmṛta-sindhu

CC = Caitanya-caritāmṛta (Kṛṣṇadāsa)

CCMK = Caitanya-caritāmṛta-mahā-kāvya (Karṇapūra)

DCP =

DKK = Dāna-keli-kaumudī

DR = Daśa-rūpaka

HBV = Hari-bhakti-vilāsa

KṛṣṇaS = Kṛṣṇa-sandarbha

KK = Kṛṣṇa-karṇāmṛta

MSN

NK = Nāma-kaumudī

RKAD = Rādhā-kṛṣṇārcana-dīpikā

RSAK = Rasārṇava-sudhākara

SD = Sāhitya-darpaṇa

SKM = Sad-ukti-karṇāmṛta

Smk = Sūkti-muktāvalī

Spd = Śārṅgadhara-paddhati

Srk = Subhāṣita-ratna-kośa

ST = Śṛṅgāra-tilaka

|| śrīḥ ||

# padyāvalī

śrī-śrī-rādhā-kṛṣṇābhyāṁ namaḥ

padyāvalī viracitā rasikair mukunda-

sambandha-bandhura-padā pramodormi-sindhuḥ |

ramyā samasta-tamasāṁ damanī krameṇa

saṁgṛhyate kṛti-kadambaka-kautukāya ||1||

**grantha-prārambhe maṅgalācaraṇam |**

namo nalina-netrāya

veṇu-vādya-vinodine |

rādhādhara-sudhāpāna-

śāline vana-māline ||2 ||

kasyacit ||

bhakti-prahva-vilokana-praṇayinī nīlotpala-spardhinī

dhyānālambanatāṁ samadhi-niratair nīte hita-prāptaye |

lāvaṇyaika-mahā-nidhau rasikatāṁ rādhā-dṛśos tanvatī

yuṣmākaṁ kurutāṁ bhavārti-śamanaṁ netre tanur vā hareḥ ||3||

śrī-sāraṅgasya ||

ye govardhana-mūla-kardama-rasa-vyādaṣṭa-barha-cchadā

ye vṛndāvana-kukṣiṣu vraja-vadhū-līlopadhānāni ca |

ye cābhyaṅga-sugandhayaḥ kuvalayāpīḍasya dānāmbhasā

te vo maṅgalam ādiśantu satataṁ kaṁsa-dviṣo bāhavaḥ ||4||

śubhāṅkasya ||(SKM 1.59.3)

sāyaṁ vyāvartamānakhila-surabhi-kulāhvāna-saṁketa-nāmāny

abhīrī-vṛnda-ceto haṭha-haraṇa-kalā-siddha-mantrākṣarāṇi |

saubhāgyaṁ vaḥ samantād dadhatu madhu-bhidaḥ keli-gopāla-mūrteḥ

sānandakṛṣṭa-vṛndāvana-rasika-mṛga-śreṇayo veṇu-nādāḥ ||5||

umāpatidharasya ||(SKM 1.57.3)

**atha śrī-kṛṣṇasya mahimā |**

ambhobhiḥ sthalatāṁ sthalaṁ jaladhitāṁ dhūlīlavaḥ śailatāṁ

śailī mṛt-kaṇatāṁ tṛṇaṁ kuliśatāṁ vajraṁ tṛṇa-kṣīṇatām |

vahniḥ śītalatāṁ himaṁ vahanatām āyāti yasyecchayā

līlā-durlalitādbhuta-vyasaninaṁ kṛṣṇāya tasmai namaḥ ||6||

kasyacit ||

vātsalyād abhaya-pradāna-samayād ārtārti-nirvāpaṇād

audāryād agha-śoṣaṇād agaṇita-śreyaḥ-pada-prāpaṇāt |

sevyaḥ śrī-patir eva sarva-jagatām ete yataḥ sākṣiṇaḥ

prahlādaś ca vibhīṣaṇaś ca karirāṭ pāñcalya-halyā dhruvaḥ ||7||

kasyacit ||

**atha bhajana-māhātmyam |**

vyādhasyācaraṇaṁ dhruvasya ca vayo vidyā gajendrasya kā

kubjāyāḥ kim u nāma rūpam adhikaṁ kiṁ tat sudāmno dhanam |

vaṁśaḥ ko vidurasya yādavapater ugrasya kiṁ pauruṣaṁ

bhaktyā tuṣyati kevalaṁ na ca guṇair bhakti-priyo mādhavaḥ ||8 ||

śrī-dākṣiṇātyasya ||

anucitam ucitaṁ vā karma ko’yaṁ vibhāgo

bhagavati param āstāṁ bhakti-yogo draḍhīyān |

kirati viṣa-mahīndraḥ sāndra-pīyūṣam indur

dvayam api sa maheśo nirviśeṣaṁ bibharti ||9||

śrī-viṣṇupurī-pādānām ||

yadi madhu-mathana tvad-aṅghri-sevāṁ

hṛdi vidadhāti jahāti vā vivekī |

tad-akhilam api duṣkṛtaṁ triloke

kṛtam akṛtaṁ na kṛtaṁ kṛtaṁ ca sarvam ||10||

teṣam eva ||

kāṣāyān na ca bhojanādi-niyamān no vā vane vāsato

vyākhyānād atha vā muni-vrata-bharāc cittodbhavaḥ kṣīyate |

kintu sphīta-kalinda-śaila-tanayā-tīreṣu vikīḍato

govindasya padāravinda-bhajanārambhasya leśād api ||11||

kasyacit ||

alam alam iyam eva prāṇināṁ pātakānāṁ

nirasana-viṣaye yā kṛṣṇa kṛṣṇeti vāṇī |

yadi bhavati mukunde bhaktir ānanda-sāndrā

viluṭhati caraṇābje mokṣa-sāmrājya-lakṣmīḥ ||12 ||

śrī-sarvajñasya ||

nānopacāra-kṛta-pūjanam ārta-bandhoḥ

premṇaiva bhakta-hṛdayaṁ sukha-vidrutaṁ syāt |

yāvat kṣud asti jaṭhare jaraṭhā pipāsā

tāvat sukhāya bhavato nanu bhakṣya-peye ||13||

śrī-rāmānandarāyasya | (CCMK 13.42; CC 2.8.69)

kṛṣṇa-bhakti-rasa-bhāvita-matiḥ

kriyatāṁ yadi kuto'pi labhyate

tatra laulyam api mūlyam ekalaṁ

janma-koṭi-sukṛtair na labhyate ||14||

tasyaiva | (CC 2.8.70)

jñānam asti tulitaṁ ca tulāyāṁ

prema naiva tulitaṁ tu tulāyām |

siddhir eva tulitātra tulāyāṁ

kṛṣṇa-nāma tulitaṁ na tulāyām ||15||

śrī-śrīdhara-svāmi-pādānām ||

**atha nāma-māhātmyam |**

aṁhaḥ saṁharad akhilaṁ sakṛd

udayād eva sakala-lokasya |

taraṇir iva timira-jaladhiṁ

jayati jagan-maṅgalaṁ harer nāma ||16||

śrī-lakṣmīdharāṇām ||(NK 1.2; CC 3.3.180)

caturṇāṁ vedānāṁ hṛdayam idam ākṛṣya hariṇā

caturbhir yad varṇaiḥ sphuṭam aghaṭi nārāyaṇa-padam |

tad etad gāyanto vayam aniśam ātmānam adhunā

punīmo jānīmo na hari-paritoṣāya kim api ||17||

kasyacit ||

yoga-śruty-upapatti-nirjana-vana-dhyānādhva-sambhāvita-

svārājyaṁ pratipadya nirbhayam amī muktā bhavantu dvijāḥ |

asmākaṁ tu kadamba-kuñja-kuhara-pronmīlad-indīvara-

śreṇī-śyāmala-dhāma-nāma juṣatāṁ janmāstu lakṣāvadhi ||18||

śrī- īśvara-purī-pādānām ||

kalyāṇānāṁ nidhānaṁ kali-mala-mathanaṁ pāvanaṁ pāvanānāṁ

pātheyaṁ yan mumukṣoḥ sapadi parapadaprāptaye procyamānam |

viśrāma-sthānam ekaṁ kavi-vara-vacasāṁ jīvanaṁ sajjanānāṁ

bījaṁ dharma-drumasya prabhavatu bhavatāṁ bhūtaye kṛṣṇa-nāma ||19||

kasyacit ||

vepante duritāni moha-mahimā sammoham ālambate

sātaṅkaṁ nakha-rajanīṁ kalayati śrī-citraguptaḥ kṛtī |

sānandaṁ madhuparka-sambhṛti-vidhau vedhāḥ karoty udyamaṁ

vaktuṁ nāmni taveśvarābhilaṣite brūmaḥ kim anyat param ||20||

kasyacit ||

kaḥ pareta-nagarī-purandaraḥ

ko bhaved atha tadīya-kiṅkaraḥ |

kṛṣṇa-nāma jagad-eka-maṅgalaṁ

kaṇṭha-pīṭham urarīkaroti cet ||21||

śrī- ānandācāryasya |

ceto‑darpaṇa-mārjanaṁ bhava‑mahā‑dāvāgni‑nirvāpaṇaṁ

śreyaḥ‑kairava‑candrikā‑vitaraṇaṁ vidyā‑vadhū‑jīvanam |

ānandāmbudhi‑vardhanaṁ prati‑padaṁ pūrṇāmṛtāsvādanaṁ

sarvātma‑snapanaṁ paraṁ vijayate śrī-kṛṣṇa‑saṅkīrtanam ||22||

śrī-śrī-bhagavataḥ ||(CC 3.20.12)

brahmāṇḍānāṁ koṭi-saṅkhyādhikānām

aiśvaryaṁ yac cetanā vā yad aṁśaḥ |

āvirbhūtaṁ tan-mahaḥ kṛṣṇa-nāma

tan me sādhyaṁ sādhanaṁ jīvanaṁ ca ||23||

keṣāṁcit ||

viṣṇor nāmaiva puṁsāḥ śamalam apaharat puṇyam utpādayac ca

brahmādi-sthāna-bhogād viratim atha guroḥ śrī-pada-dvandva-bhaktim |

Tattva-jñānaṁ ca viṣṇor iha mṛti-janana-bhrānti-bījaṁ ca dagdhvā

saṁpūrṇānanda-bodhe mahati ca puruṣaṁ sthāpayitvā nivṛttam ||24||

śrī-bhagavad-vyāsa-pādānām ||

nāma cintāmaṇiḥ kṛṣṇaś

caitanya-rasa-vigrahaḥ |

pūrṇaḥ śuddho nitya-mukto

'bhinnatvān nāma-nāminoḥ ||25 ||

teṣām eva ||(Padmapurāṇa, CC 2.17.133, HBV 11.503)

madhura-madhuram etan maṅgalaṁ maṅgalānāṁ

sakala-nigama-vallī-sat-phalaṁ cit-svarūpam |

sakṛdapi parigītaṁ śraddhayā helayā vā

bhṛgu-vara nara-mātraṁ tārayet kṛṣṇa-nāma ||26 ||

teṣām eva ||(HBV 11.451; Skāndapurāṇa, Prabhāsa-khaṇḍe)

svargārthīyā vyavasitir asau dīnayaty eva lokān

mokṣāpekṣā janayati janaṁ kevalaṁ kleśabhājam |

yogābhyāsaḥ parama-virasas tādṛśaiḥ kiṁ prayāsaiḥ

sarvaṁ tyaktvā mama tu rasanā kṛṣṇa kṛṣṇeti rautu ||27||

kasyacit ||

sadā sarvatrāste nanu vimalam ādyaṁ tava padaṁ

tathāpy ekaṁ stokaṁ na hi bhava-taroḥ patram abhinat |

kṣaṇaṁ jihvāgra-sthaṁ tava tu bhagavan-nāma nikhilaṁ

sa-mūlaṁ sambhāraṁ kaṣati katarat sevyam anayoḥ ||28||

śrī-śrīdhara-svāmi-pādānām ||

ākṛṣṭiḥ kṛta-cetasāṁ sumanasām uccāṁanaṁ cāṁhasām

ācaṇḍālam amūka-loka-sulabho vaśyaś ca mukti-śriyaḥ |

no dīkṣāṁ na ca sat-kriyāṁ na ca puraścaryāṁ manāg īkṣate

mantro 'yaṁ rasanā-spṛg eva phalati śrī-kṛṣṇa-nāmātmakaḥ ||29||

śrī-lakṣmīdharāṇām ||(NK 133; CC 2.15.110)

viceyāni vicāryāṇi vicintyāni punaḥ punaḥ |

kṛpaṇasya dhanānīva tvan-nāmāni bhavantu naḥ ||30||

śrī-bhavānandasya ||

nāmnām akāri bahudhā nija‑sarva‑śaktis

tatrārpitā niyamitaḥ smaraṇe na kālaḥ |

etādṛśī tava kṛpā bhagavan mamāpi

durdaivam īdṛśam ihājani nānurāgaḥ ||31||

śrī-bhagavataḥ | (CC 3.20.16)

**atha nāmakīrtanam |**

tṛṇād api sunīcena

taror iva sahiṣṇunā |

amāninā mānadena

kīrtanīyaḥ sadā hariḥ ||32|| tasyaiva ||(CC 3.20.21)

śrī-rāmeti janārdaneti jagatāṁ nātheti nārāyaṇety

ānandeti dayā-pareti kamalā-kānteti kṛṣṇeti ca |

śrī-man-nāma-mahāmṛtābdhi-laharī-kallola-magnaṁ muhur

muhyantaṁ galad-aśru-netram avaśaṁ māṁ nātha nityaṁ kuru ||33||

śrī-lakṣmīdharāṇām ||(DCP 2)

śrī-kānta kṛṣṇa karuṇā-maya kañjanābha

kaivalya-vallabha mukunda murāntaketi |

nāmāvalīṁ vimala-mauktika-hāra-lakṣmī-

lāvaṇya-vañcana-karīṁ karavāṇi kaṇṭhe ||34||

teṣām eva ||(DCP 3)

kṛṣṇa rāma mukunda vāmana vāsudeva jagad-guro

matsya kacchapa nārasiṁha varāha rāghava pāhi mām |

deva-dānava-nāradādi-munīndra-vandya dayā-nidhe

devakī-suta dehi me tava pāda-bhaktim acañcalām ||35||

kasyacit ||(DCP 4)

he gopālaka he kṛpā-jala-nidhe he sindhu-kanyā-pate

he kaṁsāntaka he gajendra-karuṇā-pārīṇa he mādhava |

he rāmānuja he jagat-traya-guro he puṇḍarīkākṣa māṁ

he gopījana-nātha pālaya paraṁ jānāmi na tvāṁ vinā ||36||

śrī-vaiṣṇavasya ||(KK 2.108, DCP 5)

śrī-nārāyaṇa puṇḍarīka-nayana śrī-rāma sītā-pate

govindācyuta nanda-nandana mukundānanda dāmodara |

viṣṇo rāghava vāsudeva nṛ-hare devendra-cūḍāmaṇe

saṁsārārṇava-karṇa-dhāraka hare śrī-kṛṣṇa tubhyaṁ namaḥ ||37||

tasyaiva ||

mukunda viṣṇo jagadīśa śaure

prabho hare mādhava dīna-nātha |

anātha-nāthācyuta vāsudeva

bhavābdhi-pāraṁ kuru mām anātham ||\*||

śrī-kṛṣṇa-deva-śarmaṇaḥ |

bhāṇḍīreśa śikhaṇḍa-maṇḍana vara śrī-khaṇḍa-liptāṅga he

vṛndārarṇya-purandara sphurad-amandendīvara-śyāmala |

kālindī-priya nanda-nandana parānandāravindekṣaṇa

śrī-govinda mukunda sundara-tano māṁ dīnam ānandaya ||38||

śrī-gopāla-bhaṭṭānām ||

**śrī-kṛṣṇakathāmāhātmyam |**

śrutam apy aupaniṣadaṁ dūre hari-kathāmṛtāt |

yan na santi dravac-citta-kampāśru-pulakādayaḥ ||39||

śrī-bhagavad-vyāsa-pādānām ||[Bhakti-sandarbha 69]

naiva divya-sukha-bhogam arthaye

nāpavargam api nātha kāmaye |

yāntu karṇa-vivara dine dine

kṛṣṇa-keli-caritāmṛtāni me ||40||

śrī-kaviratnasya ||

aho ahobhir na kaler vidūyate

sudhā-sudhārām adhuraṁ pade pade |

dine dine candana-candra-śītalaṁ

yaśo yaśodā-tanayasya gīyate ||41||

tasyaiva ||

nanda-nandana-kaiśora-

līlāmṛta-mahāmbudhau |

nimagnānāṁ kim asmākaṁ

nirvāṇa-lavaṇāmbhasā ||42||

śrī-yādavendra-purī-pādānām ||

tvat-kathāmṛta-pāthodhau

viharanto mahā-mudaḥ |

kurvanti kṛtinaḥ kecic

catur-vargaṁ tṛṇopamam ||43||

śrī-śrīdhara-svāmi-pādānām (Bhāvārtha-dīpikā 10.87.21, BRS 1.1.40)

tatraiva gaṅgā yamunā ca tatra

tatra godāvarī tatra sarasvatī ca |

sarvāṇi tīrthāni vasanti tatra

yatrācyutodāra-kathā-prasaṅgaḥ ||44||

kasyacit ||

yā bhukti-lakṣmīr bhuvi kāmukānāṁ

yā mukti-lakṣmīr hṛdi yoga-bhājām |

yānanda-lakṣmī rasikendra-mauleḥ

sā kāpi līlāvatu mādhavasya ||45||

śrī-śaṅkarasya ||

**atha śrī-kṛṣṇa-dhyānam |**

phullendīvara-kāntim indu-vadanaṁ barhāvataṁsa-priyaṁ

śrī-vatsāṅkam udāra-kaustubha-dharaṁ pītāmbaraṁ sundaram |

gopīnāṁ nayanotpalārcita-tanuṁ go-gopa-saṅghāvṛtaṁ

govindaṁ kala-veṇu-vādana-paraṁ divyāṅga-bhūṣaṁ bhaje ||46 ||

śrī-śāradākārasya ||[KK 3.82; KṛṣṇaS 106 (p49fn) attributed to Mṛtyu-sañjaya-tantra; ibid. HBV 3.114 (sāradā-tilake ca). In RKAD to Svāyambhuvāgama.]

aṁsālambita-vāma-kuṇḍala-dharaṁ mandonnata-bhrū-lataṁ

kiñcit-kuñcita-komalādhara-puṭaṁ sāci-prasārekṣaṇam |

ālolāṅguli-pallavair muralikām āpūrayantaṁ mudā

mule kalpa-taros tribhaṅga-lalitaṁ dhyāyej jagan-mohanam ||47||

kasyacit ||(KK 2.102)

adhare vinihita-vaṁśaṁ

campaka-kusumena kalpitottaṁsam |

vinataṁ dadhānam aṁsaṁ

vāmaṁ satataṁ namāmi jitakaṁsam ||48||

śrī-puruṣottama-devasya |

vyatyasta-pāda-kamalaṁ lalita-tribhaṅgī-

saubhāgyam aṁsa-viralīkṛta-keśa-pāśam |

piñchāvataṁsam urarīkṛta-vaṁśa-nālam

avyāja-mohanam upaimi kṛpā-viśeṣam ||49||

śrī-nāradasya |

**atha bhakta-vātsalyam |**

atandrita-camū-pati-prahita-hastam asvīkṛta-

praṇīta-maṇi-pādukaṁ kim iti vismṛtāntaḥ puram |

avāhana-pariṣkriyaṁ pataga-rājam ārohataḥ

kari-pravara-bṛṁhite bhagavatas tvarāyai namaḥ ||50||

śrī-dākṣiṇātyasya |

**śrī-draupadī-trāṇe tad-vākyam |**

tamasi ravir ivodyan-majjatām aplavānāṁ

plava iva tṛṣitānāṁ svādu-vaṛsīva meghaḥ |

nidhir iva nidhanānāṁ tīvra-duḥkhāmayānāṁ

bhiṣag iva kuśalaṁ no dātum āyāti śauriḥ ||51||

śrī-vyāsa-pādānām |

**atha tad-bhaktānāṁ māhātmyam |**

prahlāda-nārada-parāśara-puṇḍarīka-

vyāsāmbarīṣa-śuka-śaunaka-bhīṣma-dālbhyān |

rukmāṅgadoddhava-vibhīṣaṇa-phālgunādīn

puṇyānimān paramabhāgavatān namāmi ||52||

śrī-dākṣiṇātyasya ||

śrī-viṣṇoḥ śravaṇe parīkṣid abhavad vaiyāsakiḥ kīrtane

prahlādaḥ smaraṇe tad-aṅghri-bhajane lakṣmīḥ pṛthuḥ pūjane |

akrūras tv abhivandane kapi-patir dāsye 'tha sakhye 'rjunaḥ

sarvasvātma-nivedane balir abhūt kṛṣṇāptir eṣāṁ parā ||53||

kasyacit ||(CC 2.22.136; BRS 1.2.365)

tebhyo namo’stu bhava-vāridhi-jīrṇa-paṅka-

saṁlagna-mokṣaṇa-vicakṣaṇa-pādukebhyaḥ |

kṛṣṇeti varṇa-yugala-śravaṇena yeṣām

ānandathur bhavati nartita-roma-vṛndaḥ ||54||

autkalasya ||

hari-smṛtyāhlāda-stimita-manaso yasya kṛtinaḥ

sa-romāñcaḥ kāyo nayanam api sānanda-salilam |

tam evācandrārkaṁ vaha puruṣa-dhaureyam avane

kim anyais tair bhārair yama-sadana-gatyāgati-paraiḥ ||55||

śrī-sarvānandasya |

tvad-bhaktaḥ saritāṁ patiṁ culukavat khadyotavad bhāskaraṁ

meruṁ paśyati loṣṭravat kim aparaṁ bhūmeḥ patiṁ bhṛtyavat |

cintāratna-cayaṁ śilā-śakalavat kalpa-drumaṁ kāṣṭhavat

saṁsāraṁ tṛṇa-rāśivat kim aparaṁ dehaṁ nijaṁ bhāravat ||56||

śrī-sarvajñasya |

mīmāṁsā-rajasā malīmasa-dṛśāṁ tāvan na dhīr īśvare

garvodarka-kutarka-karkaśa-dhiyāṁ dūre’pi vārtā hareḥ |

jānanto’pi na jānate śruti-sukhaṁ śrī-raṅgi-saṅgād ṛte

susvāduṁ pariveṣayanty api rasaṁ gurvī na darvī spṛśet ||57||

śrī-mādhava-sarasvatī-pādānām |

jñānāvalambakāḥ kecit

kecit karmāvalambakāḥ |

vayaṁ tu hari-dāsānāṁ

pāda-trāṇāvalambakāḥ ||58||

kasyacit |

**atha bhaktānāṁ dainyoktiḥ**

nāmāni praṇayena te sukṛtināṁ tanvanti tuṇḍotsavaṁ

dhāmāni prathayanti hanta jaladaśyāmāni netrāñjanam |

sāmāni śrutiśuṣkalīṁ muralikājātānyalaṁkurvate

kāmānirvṛtacetasām api vibho nāśāpi naḥ śobhate ||59||

samāhartuḥ ||

saṁsārāmbhasi sambhṛta-bhrama-bhare gambhīra-tāpa-traya-

grāheṇābhigṛhītam ugragatinā krośantam antar-bhayāt |

dīpreṇādya sudarśanena vibudha-klānti-cchidākāriṇā

cintā-santati-ruddham uddhara hare mac-citta-dantīśvaram ||60||

samāhartuḥ ||

vivṛta-vividha-bādhe bhrānti-vegād agādhe

balavati bhava-pūre majjato me vidūre |

aśaraṇa-gaṇa-bandho hā kṛpā-kaumudīndo

sakṛd akṛta-vilambaṁ dehi hastāvalambam ||61||

samāhartuḥ |

nṛtyan vāyu-vighūrṇitaiḥ sva-viṭapair gāyann alīnāṁ rutair

muñcann aśru maranda-bindubhir alaṁ romāñcavān aṅkuraiḥ |

mākando’pi mukunda mūrcchati tava smṛtyā tu vṛndāvane

brūhi prāṇasamāna cetasi kathaṁ nāmāpi nāyāti te ||62||

śrī- īśvarapurī-pādānām |

yā draupadī-paritrāṇe

yā gajendrasya mokṣaṇe |

mayy ārte karuṇāmūrte

sā tvarā kva gatā hare ||63||

śrī- autkalasya

dīna-bandhur iti nāma te smaran

yādavendra patito’ham utsahe |

bhakta-vatsalatayā tvayi śrute

māmakaṁ hṛdayam āśu kampate ||64||

śrī-jagannāthasenasya |

stāvakās tava caturmukhādayo

bhāvakās tu bhagavan bhavādayaḥ |

sevakāḥ śatamukhādayaḥ surā

vāsudeva yadi ke tadā vayam ||65||

śrī-dhanañjayasya |

parama-kāruṇiko na bhavat-paraḥ

parama-śocyatamo na ca mat-paraḥ |

iti vicintya hareḥ mayi pāmare

yad ucitaṁ yadunātha tad ācara ||66||

kasyacit |

bhavodbhava-kleśa-kaśā-śatāhataḥ

paribhramann indriya-kāpathāntare |

niyamyatāṁ mādhava me mano-hayas

tvad-aṅghri-śaṅkau dṛḍha-bhakti-bandhane ||67||

kasyacit |

na dhyāto’si na kīrtito’si na manāg ārādhito’si prabho

no janmāntara-gocare tava padāmbhoje ca bhaktiḥ kṛtā |

tenāhaṁ bahu-duḥkha-bhājanatayā prāpto daśām īdṛśīṁ

tvaṁ kāruṇya-nidhe vidhehi karuṇāṁ śrī-kṛṣṇa dīne mayi ||68||

śrī-śaṅkarasya |

śaraṇam asi hare prabho murāre

jaya madhusūdana vāsudeva viṣṇo

niravadhi-kaluṣaugha-kāriṇaṁ māṁ

gati-rahitaṁ jagadīśa rakṣa rakṣa ||69||

kasyacit ||

dinādau murāre niśādau murāre

dinārdhe murāre niśārdhe murāre |

dinānte murāre niśānte murāre

tvam eko gatir nas tvam eko gatir naḥ ||70||

śrī-dākṣiṇātyasya ||

ayi nanda‑tanuja kiṅkaraṁ

patitaṁ māṁ viṣame bhavāmbudhau

kṛpayā tava pāda‑paṅkaja‑

sthita‑dhūlī‑sadṛśaṁ vicintaya ||71||

śrī-bhagavataḥ | (CC 3.20.32)

**atha bhaktānāṁ niṣṭhā**

na vayaṁ kavayo na tārkikā

na ca vedāntanitāntapāragāḥ |

na ca vādinivārakāḥ paraṁ

kapaṭābhīrakiśorakiṅkarāḥ ||72||

śrī-sārvabhauma-bhaṭṭācāryāṇām ||

parivadatu jano yathā tathā vā

nanu mukharo na vayaṁ vicārayāmaḥ

hari-rasa-madirā madātimattā

bhuvi viluṭhāma naṭāma nirviśāma ||73||

teṣām eva ||(BRS 2.2.15)

nāhaṁ vipro na ca narapatir nāpi vaiśyo na śūdro

nāhaṁ varṇī na ca gṛhapatir no vanastho yatir vā |

kintu prodyan-nikhila-paramānanda-pūrṇāmṛtābdher

gopī-bhartuḥ pada-kamalayor dāsa-dāsānudāsaḥ ||74||

śrī-bhagavataḥ | (CC 2.13.80)

dhanyānāṁ hṛdi bhāsatāṁ giri-vara-pratyagra-kuñjaukasāṁ

satyānanda-rasaṁ vikāra-vibhava-vyāvṛttam antar-mahaḥ |

asmākaṁ kila vallavī-rati-raso vṛndāṭavī-lālaso

gopaḥ ko’pi mahendra-nīla-ruciraś citte muhuḥ krīḍatu ||75||

śrī- īśvara-purī-pādānām |

rasaṁ praśaṁsantu kavitā-niṣṭhā

brahmāmṛtaṁ veda-śiro-niviṣṭhāḥ |

vayaṁ tu guñjā-kalitāvataṁsaṁ

gṛhīta-vaṁśaṁ kam api śrayāmaḥ ||76||

śrī-yādavendra-purī-pādānām ||

dhyānātītaṁ kim api paramaṁ ye tu jānanti tattvaṁ

teṣām āstāṁ hṛdaya-kuhare śuddha-cin-mātra ātmā |

asmākaṁ tu prakṛti-madhuraḥ smera-vaktrāravindo

megha-śyāmaḥ kanaka-paridhiḥ paṅkajākṣo’yam ātmā ||77||

śrī-kavi-ratnasya ||(BRS 3.2.28)

jātu prārthayate na pārthiva-padaṁ nendre pade modate

sandhatte na ca yoga-siddhiṣu dhiyaṁ mokṣaṁ ca nākāṅkṣati |

kālindī-vana-sīmani sthira-taḍin-megha-dūtau kevalaṁ

śuddhe brahmaṇi vallavī-bhuja-latā-baddhe mano dhāvati ||78||

tasyaiva ||

sandhyā-vandana bhadram astu bhavato bhoḥ snāna tubhyaṁ namo

bho devāḥ pitaraś ca tarpaṇa-vidhau nāhaṁ kṣamaḥ kṣamyatām |

yatra kvāpi niṣadya yādava-kulottamasya kaṁsa-dviṣaḥ

smāraṁ smāram aghaṁ harāmi tad alaṁ manye kim anyena me ||79||

śrī-mādhavendra-purī-pādānām ||

devakī-tanaya-sevakībhavan

yo bhavāni sa bhavāni kiṁ tataḥ |

utpathe kvacana satpathe’pi vā

mānasaṁ vrajatu daiva-deśitaṁ ||80||

kasyacit ||

mugdhaṁ māṁ nigadantu nīti-nipuṇā bhrāntaṁ muhur vaidikāḥ
mandaṁ bāndhava-sañcayā jaḍa-dhiyaṁ muktādarāḥ sodarāḥ |
unmattaṁ dhanino viveka-caturāḥ kāmaṁ mahā-dāmbhikaṁ
moktuṁ na kṣamate manāg api mano govinda-pāda-spṛhām ||81||

śrī-mādhavasya ||

śyāmam eva paraṁ rūpaṁ

purī madhu-purī varā |

vayaḥ kaiśorakaṁ dhyeyam

ādya eva paro rasaḥ ||82||

raghupaty-upādhyāyasya | (CC 2.19.106)

purataḥ sphuratu vimuktiś

ciram iha rājyaṁ karotu vairājyam |

paśupāla-bālaka-pateḥ

sevām evābhivāñchāmi ||83||

śrī-surottamācāryasya ||

kṣauṇī-patitvam athavaikam akiñcanatvaṁ

nityaṁ dadāsi bahu-mānam athāpamānam |

vaikuṇṭha-vāsam athavā narake nivāsaṁ

hā vāsudeva mama nāsti gatis tvad-anyā ||84||

śrī-garbhakavīndrasya ||

diśatu svārājyaṁ vā

vitaratu tāpa-trayaṁ vāpi |

sukhitaṁ duḥkhitam api māṁ

na vimuñcatu keśavaḥ ||85 ||

śrī-kavirāja-miśrasya ||

**atha bhaktānāṁ sotkaṇṭhā-prārthanā |**

nandanandana-padāravindayoḥ

syandamāna-makaranda-bindavaḥ |

sindhavaḥ parama-saukhya-sampadāṁ

nandayantu hṛdayaṁ mamāniśam ||86||

śrī-karācāryāṇām |

iha vatsān samacārayad

iha naḥ svāmī jagau vaṁśīm |

iti sāsraṁ gadato me

yamunā-tīre dinaṁ yāyāt ||87||

śrī-raghupaty-upādhyāyasya |

anuśīlana-kuñja-vāṭikāyāṁ

jaghanālambita-pīta-śāṭikāyām |

muralī-kala-kūjite ratāyāṁ

mama ceto’stu kadamba-devatāyām ||88||

śrī-govindasya |

ārakta-dīrgha-nayano nayanābhirāmaḥ

kandarpa-koṭi-lalitaṁ vapur ādadhānaḥ |

bhūyāt sa me’dya hṛdayāmburuhādhivartī

vṛndāṭavī-nagara-nāgara-cakravartī ||89||

śrī-bhavānandasya |

lāvaṇyāmṛta-vanyā

madhurima-laharī-parīpākaḥ |

kāruṇyānāṁ hṛdayaṁ

kapaṭa-kiśoraḥ parisphuratu ||90||

śrī-sārvabhauma-bhaṭṭācāryāṇām |

bhavantu tatra janmāni

yatra te muralīkalaḥ |

karṇapeyastvam āyāti

kiṁ me nirvāṇavārtayā ||91||

teṣam eva |

āsvādyaṁ pramadārada-cchadam iva śravyaṁ navaṁ jalpitaṁ

bālāyā iva dṛśyam uttama-vadhū-lāvaṇya-lakṣmīr iva |

prodghoṣyaṁ cira-viprayukta-vanitā-sandeśa-vāṇīva me

naivedyaṁ caritaṁ ca rūpam aniśaṁ śrī-kṛṣṇa nāmāstu me ||92||

keṣāṁcit |

nayanaṁ galad‑aśru‑dhārayā

vadanaṁ gadgada‑ruddhayā girā |

pulakair nicitaṁ vapuḥ kadā

tava nāma‑grahaṇe bhaviṣyati ||93||

śrī-bhagavataḥ | (CC 3.20.36)

na dhanaṁ na janaṁ na sundarīṁ

kavitāṁ vā jagad-īśa kāmaye

mama janmani janmanīśvare

bhavatād bhaktir ahaitukī tvayi ||94||

tasyaiva | (CC 3.20.29)

govardhana-prastha-navāmbuvāhaḥ

kalinda-kanyā-nava-nīla-padmam |

vṛndāvanodāra-tamāla-śākhī

tāpa-trayasyābhinavaṁ karotu ||95||

śrī-gauḍīyasya |

anaṅga-rasa-cāturī-capala-cāru-netrāñcalaś

calan-makara-kuṇḍala-sphurita-kānti-gaṇḍa-sthalaḥ |

vrajollasita-nāgarī-nikara-rāsa-lāsyotsukaḥ

sa me sapadi mānase sphuratu ko’pi gopālakaḥ ||96||

śrī-mādhavendra-purī-pādānām |

**atha bhaktānām utkaṇṭhā |**

śrutayaḥ palālakalpāḥ

kim iha vayaṁ sāmprataṁ cinumaḥ |

āhriyata puraiva nayanair

ābhīrībhiḥ paraṁ brahma ||97||

śrī-raghupatyupādhyayasya ||

kaṁ prati kathayitum īśe

samprati ko vā pratītim āyātu

go-pati-tanayā-kuñje

gopa-vadhãṁī-viṁaṁ brahma ||98||

tasyaiva ||(CC 2.19.98)

jñātaṁ kāṇa-bhujaṁ mataṁ paricitaivānvīkṣikī śikṣitā

mīmāṁsā viditaiva sāṅkhya-saraṇir yoge vitīrṇā matiḥ |

vedāntāṁ pariśīlitāḥ sarabhasaṁ kiṁ tu sphuran-mādhurī-

dhārā kācana nandasūnu-muralī mac-cittam ākarṣati ||99||

śrī-sārvabhauma-bhaṭṭācāryāṇām |

amarī-mukha-sīdhu-mādhurīṇāṁ

laharī kācana cāturī kalānām |

taralīkurute mano madīyaṁ

muralī-nāda-paramparā murāreḥ ||100||

teṣām eva |

apaharati mano me ko’py ayaṁ kṛṣṇa-cauraḥ

praṇata-durita-coraḥ pūtanā-prāṇa-cauraḥ |

valaya-vasana-cauro bāla-gopī-janānāṁ

nayana-hṛdaya-cauraḥ paśyatām sajjanānām ||101||

kasyacit |

alaṁ tri-diva-vārtayā kim iti sārvabhauma-śriyā

vidūratara-vartinī bhavatu mokṣa-lakṣmīr api |

kalinda-giri-nandinī-taṭa-nikuñja-puñjodare

mano harati kevalaṁ nava-tamāla-nīlaṁ mahaḥ ||102||

śrī-hari-dāsasya |

avalokitamanumoditam

āliṅgitam aṅganābhir anurāgaiḥ |

adhivṛndāvana-kuñjaṁ

marakata-puñjaṁ namasyāmaḥ ||103||

śrī-sarva-vidyā-vinodānām |

kadā drakṣyāmi nandasya

bālakaṁ nīpa-mālakam |

pālakaṁ sarva-sattvānāṁ

lasat-tilaka-bhālakam ||104||

śrī-mādhavendra-purī-pādānām |

kadā vṛndāraṇye mihira-duhituḥ saṅga-māhite

muhur bhrāmaṁ bhrāmaṁ carita-laharīṁ gokula-pateḥ |

lapann uccair uccair nayana-payasāṁ veṇibhir ahaṁ

kariṣye sotkaṇṭhaṁ niviḍam upasekaṁ viṭapinām ||105||

samāhartuḥ |

durārohe lakṣmīvati bhagavatīnām api padaṁ

dadhānā dhammille naṭati kaṭhine yopaniṣadām |

rutir vaṁśī-janmā dhṛta-madhurimā sā madhuripor

akasmād asmākaṁ śruti-śikharam ārokṣyati ||106||

samāhartuḥ |

utphullatā-piñcha-manorama-śrī-r

mātuḥ stana-nyasta-mukhāravindaḥ |

sañcālayan pāda-saroruhāgraṁ

kṛṣṇaḥ kadā yāsyati dṛk-pathaṁ me ||107||

kasyacit |

**atha mokṣānādaraḥ |**

bhaktiḥ sevā bhagavato

muktis tat-pada-laṅghanam |

ko mūḍho dāsatāṁ prāpya

prābhavaṁ padamicchati ||110||

śrī-śiva-mauninām |

bhava-bandha-cchide tasyai

spṛhayāmi na muktaye |

bhavān prabhur ahaṁ dāsa

iti yatra vilupyate ||111||

śrī-hanumataḥ |

hanta citrīyate mitra

smṛtvā tān mama mānasam |

vivekitno’pi ye kuryus

tṛṣṇām ātyantike laye ||112||

keṣāṁcit |

kā tvaṁ muktir upāgatāsmi bhavatī kasmād akasmād iha

śrī-kṛṣṇa-smaraṇena deva bhavatī dāsī-padaṁ prāpitā |

dūre tiṣṭha manāg anāgasi katha kuryād anāryaṁ mayi

tvad-gandhān nija-nāma-candana-rasālepasya lopo bhavet ||113||

kasyacit |

**atha śrī-bhagavad-dharma-tattvam |**

arcye viṣṇau śilā‑dhīr guruṣu nara‑matir vaiṣṇave jāti‑buddhir

viṣṇor vā vaiṣṇavānāṁ kali‑mala‑mathane pāda‑tīrthe 'mbu‑buddhiḥ |

śrī-viṣṇor nāmni mantre sakala‑kaluṣa‑he śabda‑sāmānya‑buddhir

viṣṇau sarveśvareśe tad‑itara‑sama‑dhīr yasya vā nārakī saḥ ||114||

śrī-dākṣiṇātyasya ||

hatyāṁ hanti yad-aṅghri-saṅga-tulasī steyaṁ ca toyaṁ pador

naivedyaṁ bahu-madya-pāna-duritaṁ gurv-aṅganā-saṅgajam |

śrī-śādhina-matiḥ sthitir hari-janais tat-saṅgajaṁ kilbiṣaṁ

śālāgrāma-śilā-nṛsiṁha-mahimā ko’py eṣa lokottaraḥ ||115||

śrī-āgamasya | (HBV 5.446)

**atha naivedyārpaṇe vijñaptiḥ |**

dvija-strīṇāṁ bhakte mṛduni vidurānne vraja-gavāṁ

dadhikṣere sakhyuḥ sphuṭa-cipiṭa-mṛṣṭau muraripo |

yaśodāyāḥ stanye vraja-yuvati-datte madhuni te

yathāsīd āmodas tam imam upahāre’pi kurutām ||116||

śrī-rāmānujasya |

yā prītir vidurārpite muraripo kunty-arpite yādṛśī

yā govardhana-mūrdhni yā ca pṛthuke stane yaśodārpite |

bhāradvāja-samarpite śabarikā-datte’dhare yoṣitāṁ

yā vā te muni-bhāminī-vinihite’nne’trāpi tām arpaye ||117||

kasyacit |

kṣīre śyāmalayārpite kamalayā viśrāṇite phāṇite

datte laḍḍūni bhadrayā madhurase sobhābhayā lambhite |

tuṣṭiryā bhavatas tataḥ śataguṇāṁ rādhā-nideśān mayā

naste’smin puratas tvam arpaya hare ramyopahāre ratim ||118||

samāhartuḥ ||

**atha śrī-mathurā-mahimā |**

he mātur mathure tvam eva niyataṁ dhanyāsi bhūmī-tale

nirvyājaṁ natayaḥ śataṁ savidhayas tubhyaṁ sadā santu naḥ |

hitvā hanta nitāntam adbhuta-guṇaṁ vaikuṇṭham utkaṇṭhayā

tvayy ambhoja-vilocanaḥ sa bhagavān yenāvatīrṇo hariḥ ||119||

kasyacit |

atrāsīt kila nanda-sadma śakaṭasyātrābhavad bhañjanaṁ

bandha-ccheda-karo’pi dāmabhir abhūd baddho’tra dāmodaraḥ |

itthaṁ mathurā-vṛddha-vaktra-vigalat-pīyūṣa-dhārāṁ piban

nāndāśru-dharaḥ kadā madhu-purīṁ dhanyaś cariṣyāmy aham ||120||

śrī-kavi-śekharasya | (BRS 1.3.40)

yatrākhilādi-gurur ambuja-sambhavo’pi

stambātmanā janur anuspṛhayāmbabhūva |

cakradhvajāṅkuśa-lasat-pada-rāji-ramyā

sā rājate’dya mathurā hari-rāja-dhānī ||121||

kasyacit ||

bījaṁ mukti-taror anartha-paṭalī-nistārakaṁ tārakaṁ

dhāma prema-rasasya vāñchita-dhurā-sampārakaṁ pārakam |

etad yatra nivāsinām udayate cic-chakti-vṛtti-dvayaṁ

mathnātu vyasanāni māthura-purī sā vaḥ śriyaṁ ca kriyāt ||122||

samāhartuḥ ||

vitarati mura-mardanaḥ prabhuste

na hi bhajamāna-janāya yaṁ kadāpi |

vitarasi bata bhakti-yogam etaṁ

tava mathure mahimā girām abhūmiḥ ||123||

tasyaiva ||

śravaṇe mathurā nayane mathurā

vadane mathurā hṛdaye mathurā |

purato mathurā parato mathurā

madhurā madhurā mathurā mathurā ||124||

śrī-govinda-miśrāṇām |

**atha śrī-vṛndāṭavī-vandanam |**

tvaṁ bhaja hiraṇyagarbhaṁ

tvam api haraṁ tvaṁ ca tat-paraṁ brahma |

vinihita-kṛṣṇānandām

ahaṁ tu vṛndāṭavīṁ vande ||125||

kasyacit |

**atha śrī-nandapraṇāmaḥ |**

śrutim apare smṛtim itare

bhāratam anye bhajantu bhava-bhītāḥ

aham iha nandaṁ vande

yasyālinde paraṁ brahma ||126||

raghupatyupādhyāyasya | (CC 2.19.96)

bandhūkāruṇa-vasanaṁ

sundara-kūrcaṁ mukunda-hṛta-nayanam |

nandaṁ tundila-vapuṣaṁ

candana-gaura-tviṣaṁ vande ||127||

samāhartuḥ |

**atha śrī-yaśodāvandanam |**

aṅkaga-paṅkaja-nābhāṁ

nava-ghanābhāṁ vicitra-ruci-sicayām |

viracita-jagat-pramodāṁ

muhur yaśodāṁ namasyāmi ||128||

samāhartuḥ |

**atha śrī-kṛṣṇaśaiśavam |**

atilohita-kara-caraṇaṁ

mañjula-gorocanā-tilakam |

haṭha-parivartita-śakaṭaṁ

muraripum uttāna-śāyinaṁ vande ||129||

kasyacit |

ardhonmīlita-locanasya pibataḥ paryāptam ekaṁ stanaṁ

sadyaḥ prastuta-dugdha-digdham aparaṁ hastena sammārjataḥ |

mātrā cāṅguli-lāsitasya vadane smerāyamāne muhur

viṣṇoḥ kṣīra-kaṇoru-dhāma-dhavalā danta-dyutiḥ pātu vaḥ ||130||

śrī-maṅgalasya | (BRK 5.1736)

gopeśvarī-vadana-phūt-kṛti-lola-netraṁ

jānu-dvayena dharaṇīm anu sañcarantam |

kañcin nava-smita-sudhā-madhurādharābhaṁ

bālaṁ tamāla-dala-nīlam ahaṁ bhajāmi ||131||

śrī-raghunātha-dāsasya | (BRK 5.1738)

kvānanaṁ kva nayanaṁ kva nāsikā

kva śrutiḥ kva śikheti deśitaḥ |

tatra tatra nihitāṅgulī-dalo

vallavī-kulam anandayat prabhuḥ ||132||

kavi-sārvabhaumasya ||(BRK 5.1740)

idānīm aṅgam akṣāli

racitaṁ cānulepanam |

idānīm eva te kṛṣṇa

dhūli-dhūsaritaṁ vapuḥ ||133||

sārvabhauma-bhaṭṭācāryāṇām | (BRK 5.1742)

pañca-varṣam atilolam aṅgane

dhāvamānam alakākulekṣaṇam |

kiñkiṇī-valaya-hāra-nūpuraṁ

rañjitaṁ namata nanda-nandanam ||134||

āgamasya | (BRK 5.1749)

**atha śaiśave tāruṇyam**

adhara-madhure kaṇṭhaṁ kaṇṭhe sacāṭu dṛśau dṛśor

alikam alike kṛtvā gopījanena sa-sambhramam |

śiśur iti rudan kṛṣṇo vakṣaḥ-sthale nihitaś cirān

nibhṛta-pulakaḥ smeraḥ pāyāt smarālasa-vigrahaḥ ||135||

divākarasya | (SKM 1.51.4; BRK 5.1751)

brūmas tvac-caritaṁ tavādhijanani cchadmātibālyākṛte

tvaṁ yādṛg giri-kandareṣu nayanānandaḥ kuraṅgī-dṛśām |

ity uktaḥ parilehana-cchalatayā nyastāṅguliḥ svānane

gopībhiḥ purataḥ punātu jagatīm uttāna-supto hariḥ ||136||

vanamālinaḥ ||(SKM 1.51.5)

vanamālini pitur aṅke

racayati bālyocitaṁ caritam |

navanava-gopa-vadhūṭī-

smita-paripāṭī parisphurati ||137||

śrī-mukunda-bhaṭṭācāryasya | (BRK 5.1752)

nītaṁ navanavanītaṁ kiyad

iti kṛṣṇo yaśodayā pṛṣṭaḥ |

iyad iti guru-jana-savidhe

vidhṛta-dhaniṣṭhā-payodharaḥ ||138||

kasyacit ||(rāṅgasya) (BRK 5.1753)

kva yāsi nanu caurike pramuṣitaṁ sphuṭaṁ dṛśyate

dvitīyam iha māmakaṁ vahasi kañcuke kandukam |

tyajeti nava-gopikā-kuca-yugaṁ nimathnan balāl

lasat-pulaka-maṇḍalo jayati gokule keśavaḥ ||139||

dīpakasya ||(Spd 74, Smv; BRK 5.1754)

**atha gavya-haraṇam**

dūra-dṛṣṭa-nava-nīta-bhājanaṁ

jānu-caṅkramaṇa-jāta-sambhramam |

mātṛ-bhīti-parivartitānanaṁ

keśavaṁ kim api śaiśavaṁ bhaje ||140||

kasyacit ||(BRK 5.1756)

sammuṣṇan navanītam antika-maṇi-stambhe sva-bimbodgamaṁ

dṛṣṭvā mugdhatayā kumāram aparaṁ sañcintayan śaṅkayā |

man-mitraṁ hi bhavān mayātra bhavato bhāgaḥ samaḥ kalpito

mā māṁ sūcaya sūcayety anunayan bālo hariḥ pātu vaḥ ||141||

keṣāṁcit ||

dadhimathananinādaistyaktanidraḥ prabhāte

nibhṛtapadamagāraṁ vallavīnāṁ praviṣṭaḥ |

mukhakamalasamīrairāśu nirvāpya dīpān

kavalitanavanītaḥ pātu māṁ bālakṛṣṇaḥ ||142 ||

kasyacit ||

savye pāṇau niyamita-ravaṁ kiñkiṇī-dāma dhṛtvā

kubjībhūya prapada-gatibhir manda-mandaṁ vihasya |

akṣṇor bhaṅgyā vihasita-mukhīr vārayan sammukhīnā

mātuḥ paścād aharata harir jātu haiyaṅgavīnam ||143 ||

śrī-śrīmataḥ ||

pada-nyāsān dvārāñcala-bhuvi vidhāya tri-caturān

samantād ālolaṁ nayana-yugalaṁ dikṣu vikiran |

smitaṁ bibhrad vyaktaṁ dadhi-haraṇa-līlā-caṭula-dhīḥ

saśaṅkaṁ gopīnāṁ madhuripur agāraṁ praviśati ||144 ||

samāhartuḥ ||

mṛdnan kṣīrādi-cauryān masṛṇa-surabhiṇī sṛkvaṇī pāṇi-dharṣair

āghrāyāghrāya hastaṁ sapadi paruṣayan kiṅkiṇī-mekhalāyām |

vāraṁ vāraṁ viśāle diśi diśi vikiran locane lolatāre

mandaṁ mandaṁ jananyāḥ parisaram ayate kūṭa-gopāla-bālaḥ ||145 ||

kasyacit ||

**atha hareḥ svapnāyitam**

śambho svāgatam āsyatām ita ito vāmena padmodbhava

krauñcāre kuśalaṁ sukhaṁ surapate vitteśa no dṛśyate |

itthaṁ svapna-gatasya kaiṭabha-ripoḥ śrutvā jananyā giraḥ

kiṁ kiṁ bālaka jalpasīty anucitaṁ thūthūt-kṛtaṁ pātu vaḥ ||146||

mayūrasya ||(SKM 1.53.1; BRK 5.1758)

dhīrā dharitri bhāva bhāram avehi śāntaṁ

nanv eṣa kaṁsa-hatakaṁ vinipātayāmi |

ity adbhuta-stimita-gopa-vadhū-śrutāni

svapnāyitāni vasudeva-śiśor jayanti ||147||

sudevasya ||(SKM 1.53.2)

**atha pitror vismāpana-śikṣaṇādi**

kālindī-puline mayā na na mayā śīlopaśalye na na

nyagrodhasya tale mayā na na mayā rādhā-pituḥ prāṅgane |

dṛṣṭaḥ kṛṣṇa itīrite saniyamaṁ gopair yaśodā-pater

vismerasya puro hasan nija-gṛhān niryan hariḥ pātu vaḥ ||148||

umāpatidharasya ||(SKM 1.52.4)

vatsa sthavara-kandareṣu vicaran dūra-pracāre gavāṁ

hiṁsrān vīkṣya puraḥ purāṇa-puruṣaṁ nārāyaṇaṁ dhyāsyasi |

ity uktasya yaśodayā murāripor avyāj jaganti sphurad-

bimboṣṭha-dvaya-gāḍha-pīḍana-vaśād avyakta-bhāvaṁ smitam ||149||

abhinandasya ||(SKM 1.52.1)

rāmo nāma babhūva huṁ tad abalā sīteti huṁ tāṁ pitur

vācā pañcavaṭī-vane nivasatas tasyāharad rāvaṇaḥ |

kṛṣṇasyeti purātanīṁ nija-kathām ākarṇya mātreritāṁ

saumitre kva dhanur dhanur dhanur iti vyagrā giraḥ pāntu vaḥ ||150||

kasyacit | (KK 2.72; RSAK 2.94; BRK 5.1760)

śyāmoccandrā svapiti na śiśo naiti mām amba nidrā

nidrāhetoḥ śṛṇu kathāṁ kām apūrvāṁ kuruṣva |

vyaktaḥ stambhān naraharir abhūd dānavaṁ dārayiṣyann

ity uktasya smitam udayate devakī-nandanasya ||151||

sarvānandasya | (SRK 123; SKM 1.52.2; śatānandasya; BRK 5.1761)

**atha gorakṣādilīlā**

devas tvām eka-jaṅghāvalayita-guḍī-mūrdhni vinyasta-bāhu-

rgāyan goyuddhagītir uparacita-śiraḥśekharaḥ pragraheṇa |

darpa-sphūrjan mahokṣa-dvaya-samara-kalā-baddha-dīrghānubandhaḥ

krīḍā-gopāla-mūrtir muraripur avatād ātta-gorakṣa-līlaḥ ||152||

yogeśvarasya | (SKM 1.58.3)

yāvad gopā madhura-muralī-nāda-mattā mukundaṁ

manda-spandair ahaha sakalair locanair āpibanti |

gāvas tāvan masṛṇa-yavasa-grāsa-lubdhā vidūraṁ

yātā govardhana-giri-darī-droṇikābhyantareṣu ||153||

śrī-keśava-cchatriṇaḥ |

**atha gopīnāṁ premotkarṣaḥ |**

dhairyaṁ nāma-parigrahe’pi jaghane yady aṁśukālambanaṁ

gopīnāṁ ca vivecanaṁ nidhuvanārambhe raho-mārgaṇam |

sādhvī-sac-caritaṁ vilāsa-viratau patyur gṛhānveṣaṇaṁ

tat tad raurava-rakṣaṇaṁ muraripor vaṁśī-ravāpekṣaṇam ||154||

sarva-vidyāvinodānām |

vilokya kṛṣṇaṁ vraja-vāma-netrāḥ

sarvendriyāṇāṁ nayanatvam eva |

ākarṇya tad-veṇu-nināda-bhaṅgīm

aicchan punas tāḥ śravaṇatvam eva ||155||

kasyacit |

**atha gopībhiḥ saha līlā**

kālindī-jala-keli-lola-taruṇīr āvīta-cīnāṁśukā

nirgatyāṅga-jalāni sāritavatīr ālokya sarvā diśaḥ |

tīropānta-milan-nikuñja-bhavane gūḍhaṁ cirāt paśyataḥ

śaureḥ sambhramayann imā vijayate sākūta-veṇur dhvaniḥ ||156||

puruṣottama-devasya |

**tāsu kṛṣṇasya bhāvaḥ |**

svedāplāvita-pāṇi-padma-mukula-prakrānta-kampodayād

visrastām avijānato muralikāṁ pādāravindopari |

līlā-vellita-vallavī-kavalita-svāntasya vṛndāvane

jīyāt kaṁsaripos tribhaṅga-vapuṣaḥ śūnyodayaḥ phūtkṛtiḥ ||157||

cirañjīvasya |

**śrī-kṛṣṇasya prathama-darśane rādhā-praśnaḥ**

bhrūvalli-tāṇḍava-kalā-madhurānana-śrī-ḥ

kaṅkelli-koraka-karambita-karṇa-pūraḥ |

ko’yaṁ navīna-nikaṣopala-tulya-veṣo

vaṁśīraveṇa sakhi mām avaśīkaroti ||158||

kasyacit | (BRS 3.5.20)

indīvarodara-sahodara-medura-śrī-r

vāso dravat-kanaka-vṛnda-nibhaṁ dadhānaḥ |

āmukta-mauktika-manohara-hāra-vakṣāḥ

ko’yaṁ yuvā jagad-anaṅga-mayaṁ karoti ||159||

sarva-vidyā-vinodānām ||(UN 15.7)

**sakhyā uttaram**

asti ko’pi timira-stanandhayaḥ

kiñcid añcita-padaṁ sa gāyati |

yan manāg api niśamya kā vadhūr

nāvadhūta-hṛdayopajāyate ||160||

kasyacit |

**śrī-rādhāyāḥ pūrva-rāgaḥ**

manogatāṁ manmatha-bāṇa-bādhām

āvedayantīva tanor vikāraiḥ |

dīnānanā vācam uvāca rādhā

tadā tadālī-jana-sammukhe sā ||161||

śrī-puruṣottama-devasya |

yadavadhi yāmuna-kuñje

ghana-rucir avalokitaḥ ko’pi |

nalinī-dala iva salilaṁ

tadavadhi taralāyate ||162||

kavicandrasya ||

akasmād ekasmin pathi sakhi mayā yāmuna-taṭaṁ

vrajantyā dṛṣṭo yo nava-jaladhara-śyāmala-tanuḥ |

sa dṛg-bhaṅgyā kiṁ vākuruta na hi jāne tata idaṁ

mano me vyālolaṁ kvacana gṛhakṛtyo na lagate ||163||

jayantasya | (Bhakti-rasāyana; BRS 3.5.27)

puro nīla-jyotsnā tad anu mṛganābhī-parimalas

tato līlā-veṇu-kvaṇitam anu kāṇcī-kala-ravaḥ |

tato vidyud-vallī-valayita-camatkāra-laharī-

taraṅgāl lāvaṇyaṁ tad anu sahajānanda udagāt ||164||

kasyacit |

adya sundari kalinda-nandinī-

tīra-kuñja-bhuvi keli-lampaṭaḥ |

vādayan muralikāṁ muhur muhur

mādhavo harati māmakaṁ manaḥ ||165||

kasyacit | (similar Premāmṛta 4.13)

yadavadhi yamunāyās tīra-vānīra-kuñje

muraripu-pada-līlā locanābhyām aloki |

tadavadhi mama cittaṁ kutracit kārya-mātre

na hi lagati muhūrtaṁ kiṁ vidheyaṁ na jāne ||166||

kavicandrasya |

yadavadhi yadunandanānanenduḥ

sahacari locana-gocarībabhūva |

tadavadhi malayānile’nale vā

sahaja-vicāra-parāṅmukhaṁ mano me ||167||

sañjaya-kaviśekharasya |

asamañjasam asamañjasam

asamañjasam etad āpatitam |

vallava-kumāra-buddhyā

hari hari harir īkṣitaḥ kutukāt ||168||

śaraṇasya ||

śuṣyati mukham ūru-yugaṁ puṣyati

jaḍatāṁ pravepate hṛdayam |

svidyati kapolapālī sakhi

vanamālī kim āloki ||169||

mukunda-bhaṭṭācāryasya |

upari tamāla-taroḥ sakhi

pariṇata-śarad-indu-maṇḍalaḥ ko’pi |

tatra ca muralī-khuralī

kula-maryādām adho nayati ||170||

sañjaya-kaviśekharasya |

hanta kāntam api taṁ didṛkṣate

mānasaṁ mama na sādhu yat-kṛte |

indur indumukhi manda-mārutaś

candanaṁ ca vitanoti vedanāṁ ||171||

kasyacit |

guru-jana-gañjanam ayaśo

gṛhapaticaritaṁ ca dāruṇaṁ kim api |

vismārayati samastaṁ

śiva śiva muralī murārāteḥ ||172 ||

sarva-vidyā-vinodānām | (BRS 3.5.12)

draviṇaṁ bhavanam apatyaṁ tāvan

mitraṁ tathābhijātyaṁ ca |

upayamunaṁ vanamālī

yāvan netre na nartayati ||173||

teṣām eva |

tṛpyantu me chidram avāpya śatravaḥ

karotu me śāsti-bharaṁ gṛheśvaraḥ |

maṇis tu vakṣoruha-madhya-bhūṣaṇaṁ

mamāstu vṛndāvana-kṛṣṇa-candramā ||174||

kasyacit |

svāmī nihantu vihasantu puraḥ sapatnyo

bhartur bhajantu guravaḥ pitaraś ca lajjām |

etāvatā yadi kalaṅki kulaṁ tathāstu

rāmānuje mama tanotu mano’nurāgam ||175||

kasyacit |

svāmī kupyati kupyatāṁ parijanā nindanti nindantu mām,

anyat kiṁ prathatām ayaṁ ca jagati prauḍho mamopadravaḥ |

āśāsyaṁ punar etad eva yad idaṁ cakṣuś ciraṁ vardhatāṁ

yenedaṁ paripīyate muraripoḥ saundarya-sāraṁ vapuḥ ||176 ||

puṣkarākṣasya |

kiṁ durmilena mama dūti manorathena

tāvanti hanta sukṛtāni kayā kṛtāni |

etāvad eva mama janma-phalaṁ murārir

yan netrayoḥ pathi bibharti gatāgatāni ||177||

kasyacit ||

sakhi mama niyati-hatāyās

tad-darśana-bhāgyam astu vā mā vā |

punar api sa veṇu-nādo

yadi karṇapathe patet tad evālam ||178||

kasyacit |

tārābhisāraka caturtha-niśā-śaśāṅka

kāmāmbu-rāśi-parivardhana deva tubhyam |

argho namo bhavatu me saha tena yūnā

mithyāpavāda-vacasāpy abhimāna-siddhiḥ ||179||

kasyacit | (UN 14.128)

**athānya-catura-sakhī-vitarkaḥ**

siddhāntayati na kiñcid

bhramayati dṛśām eva kevalaṁ rādhā |

tad avagataṁ sakhi lagnaṁ

kadamba-taru-devatāmarutā ||180||

rāṅgasya |

**atha rādhāṁ prati praśnaḥ |**

kāmaṁ vapuḥ pulakitaṁ nayane dhṛtāsre

vācaḥ sagadgadapadāḥ sakhi kampi vakṣaḥ |

jñātaṁ Mukunda-muralī-rava-mādhurī te

cetaḥ sudhāṁśu-vadane taralīkaroti ||181||

tasyaiva | (BRS 3.5.15)

gataṁ kula-vadhū-vrataṁ viditam eva tat-tad-vacas

tathāpi taralāśaye na vimatāsi ko durgrahaḥ |

karomi sakhi kiṁ śrute danuja-vairi-vaṁśī-rave

manāg api mano na me sumukhi dhairyam ālambate ||182||

kasyacit |

āstāṁ tāvad akīrtir me

tvayā tathyaṁ tu kathyatām |

cittaṁ katham ivāsīt te

harir vaṁśī-rava-śrutau ||183||

kasyacit |

satyaṁ jalpasi duḥsahāḥ khala-giraḥ satyaṁ kulaṁ nirmalaṁ

satyaṁ niṣkaruṇo’py ayaṁ sahacaraḥ satyaṁ sudūre sarit |

tat sarvaṁ sakhi vismarāmi jhaṭiti śrotrātithir jāyate

ced unmāda-mukunda-mañju-muralī-nisvāna-rāgodgatiḥ ||184 ||

govinda-bhaṭṭasya |

**atha rādhāṁ prati sakhī-narmāśvāsaḥ |**

niśā jalada-saṅkulā timira-garbha-līnaṁ jagad-

dvayas tava navaṁ navaṁ vapur apūrva-līlāmayam |

alaṁ sumukhi nidrayā vraja gṛhe’pi naktaṁ carī

kadamba-vana-devatā nava-tamāla-nīla-dyutiḥ ||185||

sarvavidyāvinodānām |

**kṛṣṇaṁ prati rādhānurāga-kathanam |**

tvām añjanīyati phalāsu vilokayantī

tvāṁ śṛṇvatī kuvalayīyati karṇapūram |

tvāṁ pūrṇimā-vidhu-mukhī hṛdi bhāvayantī

vakṣo-nilīna-nava-nīlamaṇiṁ karoti ||186||

kasyacit | (MSN 5.12)

gṛhītaṁ tāmbūlaṁ parijana-vacobhir na sumukhī

smaraty antaḥśūnyā murahara gatāyām api niśi |

tatevāste hastaḥ kalita-phaṇi-vallī-kisalayas

tathavāsyaṁ tasyāḥ kramuka-phala-phālī-paricitam ||187||

hariharasya | (UN 13.59)

prema-pāvaka-līḍhāṅgī

rādhā tava jagat-pate |

śayyāyāḥ skhalitā bhūmau

punas tāṁ gantum akṣamā ||188||

murahara sāhasa-garimā

katham iva vācyaḥ kuraṅga-śāvākṣyāḥ |

khedārṇava-patitāpi

prema-madhurāṁ te na sā tyajati ||189||

kavicandrasyemau | (UN 8.100)

gāyati gīte śaṁsati vaṁśe

vādayati sā vipañcīṣu

pāṭhayati pañjara-śukaṁ tava

sandeśākṣaraṁ rādhā ||190||

govardhanācāryasya | (Ārya-śataka 211/265)

**rādhāṁ prati kṛṣṇānurāga-kathanam**

kelikalāsu kuśalā nagare murārer

ābhīra-nīraja-dṛśaḥ kati vā na santi |

rādhe tvayā mahad akāri tapo yad eṣa

dāmodaras tvayi paraṁ paramānurāgaḥ ||191||

kasyacit ||(UN 8.101)

vatsān na cārayati vādayate na veṇum

āmodate na yamunā-vana-mārutena |

kuñje nilīya śithilaṁ valitottamāṅgam

antas tvayā śvasiti sundari nanda-sūnuḥ ||192||

daityāri-paṇḍitasya ||

sarvādhikaḥ sakala-keli-kalā-vidagdhaḥ

snigdhaḥ sa eṣa mura-śatrur anargha-rūpaḥ |

tvāṁ yācate yadi bhaja vraja-nāgari tvaṁ

sādhyaṁ kim anyad adhikaṁ bhuvane bhavatyāḥ ||193||

rāṅgasya ||

**atha rādhābhisāraḥ |**

mandaṁ nidhehi caraṇau paridhehi nīlaṁ

vāsaḥ pidhehi valayāvalim añcalena |

mā jalpa sāhasini śārada-candra-kānti-

dantāṁśavas tava tamāṁsi samāpayanti ||194 ||

ṣāṇmāsikasya ||(SKM 2.61.2 nālasya, Spd 3620, Smv 71.8 hariharasya)

kim uttīrṇaḥ panthāḥ kupita-bhujagī-bhoga-viṣamo

viṣoḍhā bhūyasyaḥ kim iti kulapālī-kaṭu-giraḥ |

iti smāraṁ smāraṁ daradalita-śīta-dyuti-rucau

sarojākṣī śoṇaṁ diśi nayana-koṇaṁ vikirati ||195||

sarvavidyāvinodānām ||

citrotkīrṇād api viṣadharād bhītibhājo rajanyāṁ

kiṁ vā brūmas tvad-abhisaraṇe sāhasaṁ mādhavāsyāḥ |

dhvānte yāntyā yad atinibhṛtaṁ rādhayātma-prakāśa-

trāsāt pāṇiḥ pathi phaṇi-phaṇāratna-rodhī vyadhāyī ||196||

kasyacit ||(Spd 3494, hariharasya)

**rādhāṁ prati sakhī-vākyam**

manmathonmathitam acyutaṁ prati

brūhi kiñcana samullasat-smitam |

kiṁ ca siñca mṛga-śāva-locane

locaneṅgita-sudhaugha-nirjharaiḥ ||197||

kasyacit ||

govinde svayam akaroḥ sarojanetre

premāndhā varavapur arpaṇaṁ sakhi |

kārpaṇyaṁ na kuru darāvaloka-dāne

vikrīte kariṇi kim añkuśe vivādaḥ ||198||

kasyacit | (BRS 2.4.114, Bhakti-rasāyana; DKK; MSN 5.15)

**atha krīḍā |**

paramānurāga-parayātha rādhayā

parirambha-kauśala-vikāśi-bhāvayā |

sa tayā saha smara-sabhājanotsavaṁ

niravāhayac chikhi-śikhaṇḍa-śekharaḥ ||199||

kavirāja-miśrasya | (BRS 3.5.35)

asmin kuñje vināpi pracalati pavanaṁ vartate ko’pi nūnaṁ

paśyāmaḥ kiṁ na gatvety anusarati gaṇe bhīta-bhīte’rbhakāṇām |

tasmin rādhāsakho vaḥ sukhayatu vilasan krīḍayā kaiṭabhārir

vyātanvāno mṛgāri-pravala-ghuraghurārāva-raudroccanādān ||200||

kasyacit ||(Spd 116)

**atha krīḍānantaraṁ tatra jānatīnāṁ sakhīnāṁ narmoktiḥ**

iha nicula-nikuñje madhya-madhyāsya rantur

vijanam ajani śayyā kasya bāla-pravālaiḥ |

iti nigadati vṛnde yoṣitāṁ pāntu yuṣmān

smita-śavalita-rādhā-mādhavālokitāni ||201 ||

rūpa-devasya ||(SKM 1.55.1)

**atha mugdha-bāla-vākyam**

kṛṣṇa tvad-vanamālayā saha kṛtaṁ kenāpi kuñjāntare

gopī-kuntala-barha-dāma tad idaṁ prāptaṁ mayā gṛhyatām |

itthaṁ dugdha-mukhena gopa-śiśunākhyāne trapānamrayo

rādhā-mādhavayor jayanti balita-smerālasā dṛṣṭayaḥ ||202||

lakṣmaṇa-sena-devasya ||(SKM 1.55.2)

**atha rādhayā saha dināntare keliḥ tatra sakhī-vākyam**

adhunā dadhi-manthanānubandhaṁ

kuruṣe kiṁ guru-vibhramālasāṅgi |

kalasa-stani lālasīti kuñje

muralī-komala-kākalī murāreḥ ||203||

samāhartuḥ ||

**atha tasyāḥ sākūta-vākyam |**

śvaśrūr iṅgita-daivataṁ nayanayor īhāliho yātaraḥ

svāmī niḥśvasite’py asūyati manojighraḥ sapatnī-janaḥ |

tad-dūrād ayam añjaliḥ kim adhunā dṛgbhaṅgi-bhāvena te

vaidagdhī-vividha-prabandha-rasika vyartho’yam atra śramaḥ ||204||

kasyacit ||

saṅketīkṛta-kokilādi-ninadaṁ kaṁsa-dviṣaḥ kurvato

dvāronmocana-lola-śaṅkha-valaya-kvāṇaṁ muhuḥ śṛṇvataḥ |

keyaṁ keyam iti pragalbha-jaratī-vākyena dūnātmano

rādhā-prāṅgaṇa-koṇa-koli-viṭapi-kroḍe gatā śarvarī ||205||

harasya | (SKM 1.55.5 ācārya gopīkasya; BRK 5.1159)

āhūtādya mayotsave niśi gṛhaṁ śūnyaṁ vimucyāgatā

kṣīvaḥ preṣyajanaḥ kathaṁ kulavadhūr ekākinī yāsyati |

vatsa tvaṁ tad imāṁ nayālayam iti śrutvā yaśodā-giro

rādhā-mādhavayor jayanti madhura-smerālasā dṛṣṭayaḥ ||206||

śrī-mat-keśava-sena-devasya ||(SKM 1.54.5)

gacchāmy acyuta darśanena bhavataḥ kiṁ tṛptir utpadyate

kiṁ tv evaṁ vijana-sthayor hata-janaḥ sambhāvayaty anyathā |

ity āmantraṇa-bhaṅgi-sūcita-vṛthāvasthāna-khedāsalām

āśliṣyan pulakotkarāñcita-tanur gopīṁ hariḥ pātu vaḥ ||207||

kasyacit dākṣiṇātyasya | (RASK 1.479, Nāṭaka-candrikā 260)

**atha sakhī-narma |**

sakhi pulakinī sakampā

bahiḥ-sthalītas tvam ālayaṁ prāptā |

vikṣobhitāsi nūnaṁ

kṛṣṇa-bhujaṅgena kalyāṇi ||208||

samāhartuḥ ||

atha punar anyedyur abhisārikā tatra sakhī-vākyam |

aklānta-dyutibhir vasanta-kusumair uttaṁsayan kuntalā-

nantaḥ khelati khañjarīṭa-nayane kuñjeṣu kuñjekṣaṇaḥ |

asmān mandira-karmatas tava karau nādyāpi viśrāmyataḥ

kiṁ brūmo rasaikāgraṇīr asi ghaṭī neyaṁ vilamba-kṣamā ||209 ||

tasyaiva | (MSN 5.16)

**parīkṣaṇa-kāriṇīṁ sakhīṁ prati rādhā-vākyam |**

lajjaivodghaṭitā kim atra kulśodbaddhā kapāṭa-sthitir

maryādaiva vilaṅghitā pathi punaḥ keyaṁ kalindātmajā |

ākṣiptā khala-dṛṣṭir eva sahasā vyālāvalī kīdṛśī

prāṇā eva samarpitāḥ sakhi ciraṁ tasmai kim eṣā tanuḥ ||210||

kasyacit |

dvitraiḥ keli-saroruhaṁ tri-caturair dhammilla-mallī-srajaṁ

kaṇṭhān mauktika-mālikāṁ tad anu ca tyaktvā padaiḥ pañcamaiḥ |

kṛṣṇa-prema-vighūrṇitāntaratayā dūrābhisārāturā

tanvaṅgī nirupāyam adhvani paraṁ śreṇībharaṁ nindati ||211 ||

kasyacit | (UN 13.19)

**atha vāsaka-sajjā |**

talpaṁ kalpaya dūti pallava-kuler antarlatā-maṇḍape

nirbandhaṁ mama puṣpa-maṇḍana-vidhau nādyāpi kiṁ muñcati |

paśya krīḍad-amandam andha-tamasaṁ vṛndāṭavīṁ tastare

tad gopendra-kumāram atra milita-prāyaṁ manaḥ śaṅkate ||212||

śrī-raghunāthasya ||

**athotkaṇṭhitā |**

sakhi sa vijito vīṇā-vādyaiḥ kayāpy apara-striyā

paṇitam abhavat tābhyāṁ tava kṣapā-lalitaṁ dhruvam |

katham itarathā śephālīṣu skhalat-kusumāsv api

prasarati nabho-madhye’pīndau priyeṇa vilambyae ||213||

kasyacit | (SKM 2.39.3 rudraṭasya; DR 2.23; ST 1.78ad)

aratir iyam upaiti māṁ na nidrā

gaṇayati tasya guṇān mano na doṣān |

viramati rajanī na saṅgam āśā

vrajati tanus tanutāṁ na cānurāgaḥ ||214||

kaṅkasya ||(SKM 2.37.5 pravarasenasya, Spd 3427 bilhaṇasya, Srk 723)

**atha vipralabdhā |**

uttiṣṭha dūti yāmo yāmo

yātas tathāpi nāyātaḥ |

yā’taḥ param api jīvej

jīvitanātho bhavet tasyāḥ ||215 ||

tasyaiva | (SD 3.83, DR 2.26f)

**atha khaṇḍitā |**

lākṣā-lakṣma-lalāṭa-paṭṭam abhitaḥ keyūra-mudrā gale

vaktre kajjala-kālimā nayanayors tāmbūla-rāgo ghanaḥ |

dṛṣṭā kopa-vidhāyi maṇḍanam idaṁ prātaś ciraṁ preyaso

līlā-tāmarasodare mṛgadṛśaḥ śvāsāḥ samāptiṁ gatāḥ ||216||

autkalasya ||(Amaru 71/60; SKM 2.24.4; Spd 3740, Sbhv 2215; Smv 82.17; DR 2.6)

**tasyā vākyam**

kṛtaṁ mithyā-jalpair virama viditaṁ kāmuka cirāt

priyāṁ tām evoccair abhisara yadīyair nakha-padaiḥ |

vilāsaiś ca prāptaṁ tava hṛdi padaṁ raga-bahulair

mayā kiṁ te kṛtyaṁ dhruvam akuṭilācāra-parayā ||217||

rudraṭasya ||(ST 1.80; Smv 58.8)

sārdhaṁ manoratha-śatais tava dhūrta kāntā

saiva sthitā manasi kṛtrima-bhāva-ramyā |

asmākam asti na hi kaścid ihāvakāśas

tasmāt kṛtaṁ caraṇa-pāta-viḍambanābhiḥ ||218||

tasyaiva ||(ST 1.41d; SKM 2.23.2; Spd 3563; Smv 57.16)

analaṅkṛto’pi mādhava

harasi mano me sadā prasabham |

kiṁ nālaṅkṛtas tvaṁ

samprati nakha-kṣatais tasyāḥ ||219||

viśvanāthasya | (SD 3.63)

**khaṇḍanāpta-nirvedāyās tasyā vākyam |**

vaytītāḥ prārambhāḥ praṇaya-bahumāno vigalito

durāśā yātā me pariṇatir iyaṁ prāṇitum api |

yatheṣṭhaṁ ceṣṭantāṁ virahi-vadha-vihyāta-yaśaso

vibhāvā mayy ete pika-madhu-sudhāṁśu-prabhṛtayaḥ ||220||

puruṣottama-devasya ||

mā muñca pañcaśara pañcaśarīṁ śarīre

mā siñca sāndra-makaranda-rasena vāyo |

aṅgāni tat-praṇaya-bhaṅga-vigarhitāni

nālambituṁ katham api kṣamate’dya jīvaḥ ||221 ||

tasyaiva | (BRS 3.5.17)

punaḥ sāyam āyāti mādhave

kañcana vañcana-cature

prapañcaya tvaṁ murāntake mānam |

bahu-vallabhe hi puruṣe

dākṣiṇyaṁ duḥkham udvahati ||222||

samāhartuḥ ||(UN 8.33)

**atha māninī**

bhavatu viditaṁ chadmālāpair alaṁ priya gamyatāṁ

tanur api na te doṣo’smākaṁ vidhis tu parāṅmukhaḥ |

tava yathā tathābhūtaṁ prema prapannam imāṁ daśāṁ

prakṛti-capale kā naḥ pīḍā gate hata-jīvite ||223||

amaroḥ ||(Amaru 28/30; SKM 2.47.3)

kas tvaṁ tāsu yadṛcchayā kitava yās tiṣṭhanti gopāṅganāḥ

premāṇaṁ na vidanti yās tava hare kiṁ tāsu te kaitavam |

eṣā hanta hatāśayā yad abhavaṁ tvayy ekatānā paraṁ

tenāsyāḥ praṇayo’dhunā khalu mama prāṇaiḥ samaṁ yāsyati ||224||

puruṣottama-devasya |

**niṣkrāmati kṛṣṇe sakhī-vākyam**

sāci-kandharam amuṁ kim īkṣase

yātu yātu sakhi pūtanārdanaḥ |

vāmarīticaturāṁ hi pāmrīṁ

sevatāṁ parama-devatām iva ||225||

samāhartuḥ |

**kṛṣṇa-dūtī-vākyam**

premāvagāhana-kṛte mānaṁ mā kuru cirāya karabhoru |

nākarṇi kiṁ nu mugdhe jātaṁ pīyūṣa-manthane garalam ||226||

vidhumukhi vimukhībhāvaṁ bhāvini mad-bhāṣaṇe mā gāḥ |

mūḍhe nigama-nigūḍhaḥ katipaya-kalyāṇato milati ||227||

rāṅgasyaitau ||

**dūtīṁ prati rādhā-vākyam**

alam alam aghṛṇasya tasya nāmnā

punar api saiva katha gataḥ sa kālaḥ |

kathaya kathaya vā tathāpi dūti

prativacanaṁ dviṣato’pi mānanīyam ||228||

aṅgadasya ||(Sbhv 1418; Spd 3513; Smv 47.3)

**atha kalahāntaritā |**

tāṁ prati dakṣiṇa-sakhī-vākyam

anālocya premṇaḥ pariṇatim anādṛtya suhṛdas

tvayākāṇḍe mānaḥ kim iti sarale preyasi kṛtaḥ |

samākṛṣṭā hy ete viraha-dahanodbhāsura-śikhāḥ

sva-hastenāñgārās tad alam adhunāraṇya-ruditaiḥ ||229||

amaroḥ ||(Amaru 112/80; Sbhv 1170; SKM 2.42.1, Smv 56.9, Srk 659 Vikaṭanitambā)

**atha karkaśa-sakhī-vākyam**

māna-bandham abhitaḥ ślathayantī

gauravaṁ na khalu hāraya gauri |

ārjavaṁ na bhajate danujārir

vañcake saralatā na hi sādhvī ||230||

samāhartuḥ ||

**tāṁ prati rādhā-vākyam**

bhrū-bhaṅgo guṇitaś ciraṁ nayanayor abhyastam āmīlanaṁ

roddhuṁ śikṣitam ādareṇa hasitaṁ maune’bhiyogaḥ kṛtaḥ |

dhairyaṁ kartum api sthirīkṛtam idaṁ cetaḥ kathañcin mayā

baddho māna-parigrahe parikaraḥ siddhis tu daive sthitā ||231||

amaroḥ ||(Amaru 118/97)

jânāmi maunam alasāñgi vaco-vibhaṅgīr

bhañgī-śataṁ nayanayor api cāturīṁ ca |

ābhīra-nandana-mukhāmbuja-saṅga-śaṁsī

vaṁśīravo yadi na mām avaśīkaroti ||232|| kasyacit ||

satyaṁ śṛṇomi sakhi nitya-nava-priyo’sau

gopas tathāpi hṛdayaṁ madano dunoti |

yuktyā kathañcana samaṁ gamite’pi tasmin

māṁ tasya kāla-muralī kavalīkaroti ||233||

śrī-mat-prabhūnām |

na jāne sammukhāyāte

priyāṇi vadati priye |

prayānti mama gātrāṇi

śrotratāṁ kim u netratām ||234||

kasyacit ||(Amaru 63/64)

murāriṁ paśyantyāḥ sakhi sakalam aṅgaṁ na nayanaṁ

kṛtaṁ yac chṛṇvantyāḥ hari-guṇa-gaṇaṁ śrotra-nicitam |

samaṁ tenālāpaṁ sapadi racayantyā mukham ayaṁ

vidhātur naivāyaṁ ghaṭan-paripāṭī-madhurimā ||235||

śaraṇasya |

**atha sakhyāḥ sābhyusūyā-vākyam |**

tvam asi viśuddhā sarale

muralī-vaktras tridhā vakraḥ |

bhaṅgurayā khalu sulabhaa

tad uraḥ sakhi vejayanty eva ||236 ||

samāhartuḥ |

**atha kṣubhita-rādhikoktiḥ |**

niḥśvāsā vadanaṁ dahanti hṛdayaṁ nirmūlam unmathyate

nidrā neti na dṛśyate priyamukhaṁ rātrindivaṁ rudyate |

aṅgaṁ śoṣam upaiti pāda-patitaḥ preyāṁs tathopekṣitaḥ

sakhyaḥ kaṁ guṇam ākalayya dayite mānaṁ vayaṁ kāritāḥ ||237||

amaroḥ | (Amaru 98/92; SKM 2.41.2)

**mānaja-viraheṇa dhyāyantīṁ tāṁ prati kasyāścid vākyam |**

āhāre viratiḥ samasta-viṣaya-grāme nivṛttiḥ parā

nāsāgre nayanaṁ yad etad aparaṁ yac caikatānaṁ manaḥ |

maunaṁ cedam idaṁ ca śūnyam akhilaṁ yad viśvam ābhāti te

tad brūyāḥ sakhi yoginī kim asi bhoḥ kiṁ viyoginy api ||238||

(SKM 2.25.2, Srk 703 Rajasekhara, UN 13.75)

**taṁ prati rādhā-vākyam |**

saṅgama-viraha-vikalpe

varam iha viraho na tu saṅgamas tasya |

ekaḥ sa eva saṅge

tribhuvanam api tanmayaṁ virahe ||239||

kasyacit | (SKM 2.99.4)

**atha kṛṣṇa-virahaḥ |**

sañjāte virahe kayāpi hṛdaye sandānite cintayā

kālindī-taṭa-vetasī-vana-ghana-cchāyā-niṣaṇṇātmanaḥ |

pāyāsuḥ kalakaṇṭha-kūjita-kalā gopasya kaṁsa-dviṣo

jihvā-varjita-tālu-mūrcchita-marud-visphāritā gītayaḥ ||240||

kasyacit ||(SKM 1.58.1)

**atha rādhā-prasādanam |**

śiraś chāyāṁ kṛṣṇaḥ svayam akṛta rādhā-caraṇayor

bhujāvallī-cchāyām iyam api tadīya-pratikṛtau |

iti krīḍā-kope nibhṛtam ubhayor apy anunaya-

prasādau jīyās tām api guru-samakṣaṁ sthitavatoḥ ||241||

harasya |

kṛṣṇaṁ prati rādhā-sakhī-vākyam |

sā sarvathaiva raktā rāgaṁ

guñjeva na tu mukhe vahati |

vacana-paṭos tava rāgaḥ

kevalam āsye śukasyeva ||242||

govardhanācāryasya | (Aryas 649/703)

subhaga bhavatā hṛdye tasyā jvalat-smara-pāvake’py

abhiniveśatā premādhikyaṁ cirāt prakaṭīkṛtam |

tava tu hṛdaye śīte’py evaṁ sadaiva sukhāptaye

mama sahacarī sā niḥsnehā manāg api na sthitā ||243||

rudrasya | (ST 2.108)

**atha dināntara-vārtā |**

āgatya praṇipāta-sāntvita-sakhī-dattāntaraṁ sāgasi

svairaṁ kurvati talpa-pārśva-nibhṛte dhūrte’ṅga-saṁvāhanam |

jñātvā sparśa-vaśāt tayā kila sakhī-bhrānty eva vakṣaḥ śanaiḥ

khinnāsīty abhidhāya mīlita-dṛśā sānandam āropitaḥ ||244||

kasyacit | (Spd 3576; Sbhv 2083; Smv 58.5)

vastutas tu guru-bhītayā tayā

vyañjite kapaṭamāna-kuṭmale |

peśala-priya-sakhī-dṛśā harir

bodhitas taṭa-latā-gṛhaṁ yayau ||245||

mādhavo madhura-mādhavī-latā-

maṇḍape paṭu-raṭan-madhuvrate |

saṁjagau śravaṇa-cāru gopikā-

māna-mīna-vaḍiśena veṇunā ||246||

kayościd imau | (RSAK 1.100f, UN 10.64)

puṣpa-cchalena kṛṣṇam anveṣayantīṁ rādhāṁ prati kasyāścid uktiḥ |

panthāḥ kṣemamayo’stu te parihara pratyūha-sambhāvanām

etan-mātram adhāri sundari mayā netra-praṇālī-pathe |

nīre nīla-sarojam ujjvala-guṇaṁ tīre tamālālaṅkāraḥ

kuñje ko’pi kalinda-śaila-duhituḥ puṁskokilaḥ khelati ||247||

sarva-vidyāvinodānām |

**tatra yamunā-tīre gatayā rādhayā saha saṁkathā |**

kā tvaṁ mādhava-dūtikā vadasi kiṁ mānaṁ jahīti priye

dhūrtaḥ so’nyamanā manāg api sakhi tvayy ādaraṁ nojjhati |

ity anyonya-kathā-rasaiḥ pramuditāṁ rādhāṁ sakhī-veśavān

nītvā kuñja-gṛhaṁ prakāśitatanuḥ smero hariḥ pātu vaḥ ||248||

vāsavasya ||

vasantaḥ sannaddho vipinam ajanaṁ tvaṁ ca taruṇī

sphurat-kāmāveśe vayasi vayam apy āhita-padāḥ |

vraja tvaṁ vā rādhe kṣaṇam atha vilambasva yadi vā

sphuṭaṁ jātas tāvac catura-vacanānām avasaraḥ ||249|| kasyacit ||

**tatra rādhā-vākyam**

svāmī mugdhataro vanaṁ ghanam idaṁ bālāham ekākinī

kṣauṇīm āvṛṇute tamāla-malina-cchāyā-tamaḥ-santatiḥ |

tan me sundara kṛṣṇa muñca sahasā vartmeti rādhā-giraḥ

śrutvā tāṁ parirabhya manmatha-kalāsakto hariḥ pātu vaḥ ||250 ||

kasyacit ||

**atha svādhīna-bhartṛkā |**

makarī-viracana-bhaṅgyā

rādhā-kuca-kalasa-mardana-vyasanī |

ṛjum api rekhāṁ lumpan

vallava-veśo harir jayati ||251|

kasyacit ||(Spd 77 hariharasya)

**krīḍānantaraṁ kṛṣṇasya svapnāyitam |**

ete lakṣmaṇa jānakī-virahiṇaṁ māṁ khedayanty ambudā

marmāṇīva ca ghaṭṭayanty alam amī krūrāḥ kadambānilāḥ |

itthaṁ vyāhṛta-pūrva-janma-viraho yo rādhayā vīkṣitaḥ

serṣyaṁ śaṅkitayā sa vaḥ sukhayatu svapnāyamāno hariḥ ||252||

śubhāṅkasya | (KK 2.69(70); Srk 131)

**atha vaṁśī-cauryam |**

nīcair nyāsād atha caraṇayor nūpura mūkayantī

dhṛtvā dhṛtvā kataka-valayāny utkṣipantī bhujānte |

mudrām akṣṇoś cakitaṁ śaśvad ālokayantī

smitvā smitvā harati muralīm aṅkato mādhavasya ||253||

daityāri-paṇḍitasya | (UN 15.238)

**tāṁ prati rādhā-vākyam |**

acchidram astu hṛdayaṁ paripūrṇam astu

maukharyam astamitam astu gurutvam astu |

kṛṣṇa-priye sakhi diśāmi sadāśiṣas te

yad vāsare murali me karuṇāṁ karoṣi ||254||

śrī-govinda-miśrāṇām ||

śūnyatvaṁ hṛdaye salāghavam idaṁ śuṣkatvam aṅgeṣu me

maukharyaṁ vraja-nātha-nāma-kathane dattaṁ bhavatyā nijam |

tat kiṁ no murali prayaccasi pnar govinda-vaktrāsavaṁ

yaṁ pītvā bhuvanaṁ vaśe vidadhatī nirlajjam udgāyasi ||255||

teṣām eva ||

**atha sāyaṁ harer vrajāgamanam |**

mandra-kvāṇita-veṇur ahni śithile vyāvartayan gokulaṁ

barhāpīḍakam uttamāṅga-racitaṁ godhūli-dhumraṁ dadhat |

mlāyantyā vana-mālayā parigataḥ śrānto’pi ramyākṛtir

gopa-strī-nayanotsavo vitaratu śreyāṁsi vaḥ keśavaḥ ||256||

kasyacit ||(Kvs 22, SKM 1.57.4, Srk 110)

**tatra kasyāścid uktiḥ |**

dṛṣṭyā keśava gopa-rāga-hatayā kiñcin na dṛṣṭaṁ mayā

tenādya skhalitāsmi nātha patitāṁ kiṁ nāma nālambase |

ekas tvaṁ viṣameṣu khinna-manasāṁ sarvābalānāṁ gatir

gopyaivaṁ gaditaḥ saleśam avatād goṣṭhe harir vaś ciram ||257 ||

kasyacit ||(Dhvan, Vakro, SD 4.14; Smv 2.93; different kinds of vyaṅgya)

nābhi-deśa-viniveśita-veṇur

dhenu-puccha-nihitaika-karābjaḥ |

anya-pāṇi-parimaṇḍita-daṇḍaḥ

puṇḍarīka-nayano vrajam āpa ||258||

kasyacit ||

**tatraiva rādhāyāḥ saubhāgyam |**

bhrūvallī-calanaiḥ kayāpi nayanonmeṣaiḥ kayāpi smita-

jyotsnāvicchuritaiḥ kayāpi nibhṛtaṁ sambhāvitasyādhvani |

garvād bheda-kṛtāvahela-vinaya-śrī-bhāji rādhānane

sātaṅkānunayaṁ jayanti patitāḥ kaṁsadviṣaḥ dṛṣṭayaḥ ||259||

umāpatidharasya ||(SKM 1.55.3, RKAD 129)

tiryak-kandharam aṁsadeśa-milita-śrotrāvataṁsaṁ sphurad-

barhottambhita-keśa-pāśam anṛju-bhrū-vallarī-vibhramam |

guñjad-veṇu-niveśitādhara-puṭaṁ sākūta-rādhānana-

nyastāmīlita-dṛṣṭi gopa-vapuṣo viṣṇor mukhaṁ pātu vaḥ ||260||

lakṣmaṇa-sena-devasya ||(SKM 1.55.2)

aṁsāsakta-kapola-vaṁśa-vadana-vyāsakta-bimbādhara-

dvandvodīrita-manda-manda-pavana-prārabdha-mugdha-dhvaniḥ |

īṣad-vakrima-lola-hāra-nikaraḥ pratyekarokānana-

nyañcac-cañcad-udañcad-aṅguli-cayas tvāṁ pātu rādhā-dhavaḥ ||261||

nāthokasya ||(SKM 1.57.5 keśara-kīlīya-nāthokasya)

aṅguṣṭhāgrima-yantritāṅgulir asau pādārtha-nīruddha-bhūr

ārdrīkṛtya payodharāñcalam alaṁ sadyaḥ payo-bindubhiḥ |

nyag-jānu-dvaya-madhya-yantrita-gahṭī-vaktrāntarāla-skhalad-

dhārādhvāna-manoharaṁ sakhi payo gāṁ dogdhi dāmodaraḥ ||262 ||

śaraṇasya ||(SKM 5.1.1; Srk 1157, Upādhyāya Dāmarasya; UN 10.50)

śāṭhān yasyāḥ kāñcī-maṇi-raṇitam ākarṇya sahasā

yad āśliṣyann eva praśithila-bhuja-granthir abhavaḥ |

tad etat kvācakṣe ghṛtamadhumaya tvad-bahu-vaco-

viṣeṇāghūrṇantī kim api na sakhī me gaṇayati ||263||

kasyacit ||(Amaru 73/109, SD 3.37) śaṭha-nāyaka

**atha govardhanoddharaṇam |**

satrāsarti yaśodayā priya-guṇa-prītekṣaṇaṁ rādhayā

lagnair vallava-sūnubhiḥ sarabhasaṁ sambhāvitātmorjitaiḥ |

bhītānandita-vismitena viṣamaṁ nandena cālokitaḥ

pāyād vaḥ kara-padma-susthita-mahā-śailaḥ salīlo hariḥ ||264||

sohnokasya | (SKM 1.60.1 sollokasya; Srk 140 sonnokasya)

ekenaiva cirāya kṛṣṇa bhavatā govardhano’yaṁ dhṛtaḥ

śrānto’si kṣaṇam āssva sāmpratam amī sarve vayaṁ dadhmahe |

ity ullāsita-doṣṇi gopa-nivahe kiñcid bhujākuñcana-

nyañcac-chaila-bharārdite viruvati smero hariḥ pātu vaḥ ||265||

śaraṇasya ||(SKM 1.60.2)

khinno’si muñca śailaṁ

bibhṛmo vayam iti vadatsu śithila-bhujaḥ |

bhara-bhugna-vitata-

bāhuṣu gopeṣu hasan harir jayati ||266 ||

subandhoḥ ||(Vāsavadatta, 2; Spd 78; Smv 1.41 hariharasya)

dūraṁ dṛṣṭi-pathāt tirobhava harer govardhanaṁ vibhratas

tvayy āsakta-dṛśaḥ kṛśodari kara-srasto’sya mā bhūd ayam |

gopīnām iti jalpitaṁ kalayato rādhā-nirodhāśrayaṁ

śvāsāḥ śaila-bhara-śrama-bhrama-karāḥ kaṁsa-dviṣaḥ pāntu vaḥ ||267 ||śubhāṅkasya | (SKM 1.60.4)

**atha nau-krīḍā |**

kuru pāraṁ yamunāyā

muhur iti gopībhir utkarāhūtaḥ |

tari-taṭa-kapaṭa-śayālur

dviguṇālasyo harir jayati ||268||

sañjaya-kaviśekharasya | (BRK 5.1706)

uttiṣṭhārāt tarau me taruṇi mama taroḥ śaktir ārohaṇe kā

sākṣād ākhyāmi mugdhe taraṇim iha raver ākhyayā kā ratir me |

vārteyaṁ nau-prasaṅge katham api bhavitā nāvayoḥ saṅgamārthā

vārtāpīti smitāsyaṁ jita-girim ajitaṁ rādhayārādhayāmi ||269||

(UN 11.86)

muktā taraṅga-nivahena pataṅga-putrī

navyā ca naur iti vacas tava tathyam eva |

śaṅkā-nidānam idam eva mamātimātraṁ

tvaṁ cañcalo yad iha mādhava nāviko’si ||270||

samāhartur imau | (UN 15.236)

jīrṇā tariḥ sarid atīva-gabhīra-nīrā

bālā vayaṁ sakalam ittham anartha-hetuḥ |

nistāra-bījam idam eva kṛśodarāṇāṁ

yan mādhava tvam asi samprati karṇadhāraḥ ||271||

jagadānanada-rāyasya | (BRK 5.1709)

ambhasi taraṇi-sutāyāḥ

stambhita-taraṇiḥ sa devakī-sutaḥ |

ātara-virahita-gopyāḥ

kātara-mukham īkṣate smeraḥ ||272||

sūryadāsasya |

vācā tavaiva yadunandana gavya-bhāro

hāro’pi vāriṇi mayā sahasā vikīrṇaḥ |

dūrīkṛtaṁ ca kucayor anayor dukūlaṁ

kūlaṁ kalinda-duhitur na tathāpy adūram ||273||

kasyacit | (Premāmṛta 3.18; BRK 5.1710)

payaḥ-pūraiḥ pūrṇā sapadi gataghūrṇā ca pavanair

gabhīre kālindī-payasi tarir eṣā praviśati |

aho me durdaivaṁ parama-kutukākrānta-hṛdayo

harir vāraṁ vāraṁ tad api karatāliṁ racayati ||274||

manoharasya | (Premāmṛta 3.19; BRK 5.1711)

pānīya-secana-vidhau mama naiva pāṇī

viśrāmyatas tad api te parihāsa-vāṇī |

jīvāmi cet punar ahaṁ na tadā kadāpi

kṛṣṇa tvadīya-taraṇau caraṇau dadāmi ||275||

tasyaiva | (Premāmṛta 3.12; BRK 5.1712)

idam uddiśya vayasyāḥ

sva-samīhita-daivataṁ namata |

yamunaiva jānu-dadhnī

bhavatu na vā nāviko’stv aparaḥ ||276||

mukunda-bhaṭṭācāryasya |

tarir uttaralā sarid gabhīrā

taralo nanda-sutaś ca karṇa-dhāraḥ |

abalāham upaiti bhānur astaṁ

sakhi dūre nagarīha kiṁ karomi ||277||

kascyacit ||

nāpekṣate stuti-kathāṁ na śṛṇoti kākuṁ

śaśvat kṛtaṁ na manute praṇipāta-jātam |

hā kiṁ vidheyam adhunā sakhi nanda-sūnur

madhye-taraṅgiṇi tariṁ taralo dhunoti ||278||

tasyaiva |

Extra verse found in only one edition.

ātara-lāghava-hetor

murahara tariṁ tavāvalambe |

apaṇaṁ paṇam iha kuruṣe

nāvika-puruṣe na viśvāsaḥ ||

kasyacit |

eṣottuṅga-taraṅga-laṅghita-taṭotsaṅgā pataṅgātmajā

pūrṇeyaṁ tarir ambubhir na hi hareḥ śaṅkā kalaṅkād api |

kāṭhiṇyaṁ bhaja nādya sundari vayaṁ rādhe prasādena te

jīvāmaḥ sphuṭam ātarīkuru giri-droṇī-vinodotsavam ||279||

kākuṁ karoṣi gṛha-koṇa-karīṣa-puñja-

gūḍhāṅga kiṁ nanu vṛthā kitava prayāhi |

kutrādya jīrṇa-taraṇi-bhramaṇātibhīta-

gopāṅganā-gaṇa-viḍambana-cāturī ||280||

trayaḥ samāhartuḥ | (UN 5.49)

**atha rādhayā saha harer vākovākyam |**

aṅgulyā kaḥ kavāṭaṁ praharati kuṭile mādhavaḥ kiṁ vasanto

no cakrī kiṁ kulālo na hi dharaṇī-dharaḥ kiṁ dvijihvaḥ phaṇīndraḥ |

nāhaṁ ghorāhi-mardī kim asi khaga-patir no hariḥ kiṁ kapīśo

rādhā-vāṇībhir itthaṁ prahasita-vadanaḥ pātu vaś cakra-pāṇiḥ ||281||

kasyacit ||(Sbhv 130; KK 3.105; Srk 7.19)

kas tvaṁ bho niśi keśavaḥ śirasijai :y kiṁ nāma garvāyase

bhadre śaurir ahaṁ guṇaiḥ pitṛ-gataiḥ putrasya kiṁ syād iha |

cakrī candramukhi prayacchasi na me kuṇḍīṁ ghaṭīṁ dohanīm

itthaṁ gopa-vadhū-jitottaratayā hrīṇo hariḥ pātu vaḥ ||282||

cakrapāṇeḥ ||(SKM 1.56.3)

vāsaḥ samprati keśava kva bhavato mugdhekṣaṇe nanv idaṁ

vāsaṁ brūhi śaṭha prakāma-subhage tvad-gātra-saṁsargataḥ |

yāminyām uṣitaḥ kva dhūrta vitanur muṣṇāti kiṁ yāminī

śaurir gopavadhūṁ chalaiḥ parihasann evaṁvidhaiḥ pātu vaḥ ||283||

kasyacit ||(SKM 1.56.4; BRS 2.1.83)

rādhe tvaṁ kupitā tvam eva kupitā ruṣṭāsi bhūmer yato

mātā tvaṁ jagatāṁ tvam eva jagatāṁ mātā na vijño’paraḥ |

devi tvaṁ parihāsa-keli-kalahe’nantā tvam evety asau

smero vallava-sundarīm avanamac chauriḥ śriyaḥ vaḥ kriyāt ||284||

hariharasya ||(SKM 1.56.1 vākpateḥ; Srk 108)

**atha rāsaḥ |**

vṛndāraṇye pramada-sadane mallikā-puṣpa-mode

śrī-śubhrāṁśoḥ kiraṇa-rucire kokilādyair manojñe |

rātrau citre paśupa-vanitā-citta-dehāpahārī

kaṁsārāter madhura-muralī-vādya-rājo rarāja ||285||

kasyacit |

adharāmṛta-mādhurī-dhurīṇo

hari-līlā-muralī-nināda eṣaḥ |

pratatāna manaḥpramodam uccair

hariṇīnāṁ hariṇī-dṛśāṁ munīnām ||286||

śrī-mādhavendrapurī-pādānām |

līlā-mukharita-muralī-

kṛta-gopa-bhāvinī-nivahaḥ |

tad-adhara-madhuni satṛṣṇaḥ

kṛṣṇaḥ pāyād apāyato bhavataḥ ||287||

mādhava-cakravartinaḥ ||

kāraya nāmba vilambaṁ

muñca karaṁ me hariṁ yāmi |

na sahe sthātuṁ yad asau

garjati muralī pragalbha-dūtīva ||288||

samāhartuḥ ||

cūḍā-cumbita-cāru-candra-kacayaṁ cāmīkarābhāmbaraṁ

karṇottaṁsita-karṇikāra-kusumaṁ kandarpa-kallolitam |

vaṁśī-vādana-vāvadūka-vadanaṁ vakrī-bhavad-vīkṣaṇaṁ

bhāgyaṁ bhaṅgura-madhyamāḥ pariṇataṁ kuñjāntaraṁ bhejire ||289||

jīva-dāsa-vāhinī-pateḥ |

**śrī-kṛṣṇa-vākyam |**

duṣṭaḥ ko’pi karoti vaḥ paribhavaṁ śaṅke muhur gokule

dhāvantyaḥ skhalad-ambaraṁ niśi vane yūyaṁ yad-abhyāgatāḥ |

āḥ kā bhītir amanda-dānava-vadhū-sindūra-mudrāhare

dor-daṇḍe mama bhāti dīvyata pati-kroḍe kuraṅgī-dṛśaḥ ||290||

dhūtottāpe vahati gahane dharma-pūre vrajāntaḥ

kā vas tṛṣṇā valati hṛdaye durmadeyaṁ satīnām |

sīmantinyaḥ spṛhayata gṛhān mā viruddhaṁ kurudhvaṁ

nāyaṁ dṛṣṭau mama vighaṭate hanta puṇyasya panthāḥ ||291||

**atha vrajadevīnām uttaram |**

kathaṁ vīthīm asmān upadiśasi dharma-praṇayinīṁ

prasīda svāṁ śiṣyām atikhilamukhīṁ śādhi muralīm |

harantī maryādāṁ śiva śiva pare puṁsi hṛdayaṁ

nayantī dhṛṣṭeyaṁ yaduvara yathā nāhvayati naḥ ||292||

trayaḥ samāhartuḥ ||

gopījanāliṅgita-madhya-bhāgaṁ

veṇuṁ dhamantaṁ bhṛśa-lola-netram |

kalevare prasphuṭa-roma-vṛndaṁ

namāmi kṛṣṇaṁ jagad-eka-kandam ||293||

śrī-puruṣottama-devasya ||

kālindyāḥ pulineṣu keli-kupitām utsṛjya rāse rasaṁ

gacchantīm anugacchato’śrukaluṣāṁ kaṁsadviṣo rādhikām |

tat-pāda-pratimāniveśita-padasyodbhūtaromodgater

akṣuṇṇo’nunayaḥ prasanna-dayitā-dṛṣṭasya puṣṇātu vaḥ ||294||

bhaṭṭa-nārāyaṇasya ||(Veṇisaṁhāra 1.2)

**kṛṣṇāntardhāne tāsāṁ praśnaḥ |**

tulasi vilasasi tvaṁ malli jātāsi phullā

sthala-kamalini bhṛṅge saṅgatāṅgī vibhāsi |

kathayata bata sakhyaḥ kṣipram asmāsu kasmin

vasati kapaṭa-kandaḥ kandare nanda-sūnuḥ ||295||

samāhartuḥ | (UN 10.94)

dṛṣṭaḥ kvāpi sa mādhavo vraja-vadhūm ādāya kāñcid gataḥ

sarvā eva hi vañcitāḥ sakhi vayaṁ so’nveṣaṇīyo yadi |

dve dve gacchatam ity udīrya sahasā rādhāṁ gṛhītvā kare

gopī-veśa-dharo nikuñja-kuharaṁ prāpto hariḥ pātu vaḥ ||296||

kasyacit ||(Sbhv 100)

**rādhā-sakhī-vākyam |**

adoṣād doṣād vā tyajati vipine tāṁ yadi bhavān

abhadraṁ bhadraṁ vā tribhuvana-pate tvāṁ vadatu kaḥ |

idaṁ tu krūraṁ me smarati hṛdayaṁ yat kila tayā

tvad-arthaṁ kāntāre kula-tilaka nātmāpi gaṇitaḥ ||297||

rāmacandradāsasya | (UN 8.40)

lakṣmīṁ madhya-gatena rāsa-valaye vistārayann ātmanā

kastūrī-surabhir vilāsa-muralī-vinyasta-vaktrendunā |

krīḍā-tāṇḍava-maṇḍalena parito dṛṣṭena tuṣyad dṛśā

tvāṁ hallīśaka-śaṅku-saṅkula-padā pāyād vihārī hariḥ ||298||

kasyacit |

**tatra khecarāṇām uktiḥ |**

mukta-munīnāṁ mṛgyaṁ

kim api phalaṁ devakī phalati |

tat pālayati yaśodā

nikāmam upabhuñjate gopyaḥ ||299||

dākṣiṇātyasya ||

taptaṁ tapobhir anyaiḥ

phalitaṁ tad gopa-bālānām |

āsāṁ yat kuca-kumbhe

nīla-nicolayati brahma ||300||

śrī-raghupatyupādhyāyasya ||

**atha jala-krīḍā |**

jala-keli-tarala-karatala-

mukta-punaḥ-pihita-rādhikā-vadanaḥ |

jagad avatu koka-yūnor

vighaṭana-saṅghaṭana-kautukī kṛṣṇaḥ ||301||

kasyacit | (UN 15.235)

**rādhāsakhīṁ prati candrāvalī-sakhyāḥ sāsūya-vākyam**

mā garvam udvaha kapola-tale cakāsti

kṛṣṇa-svahasta-likhitā nava-mañjarīti |

anyāpi kiṁ na sakhi bhājanam īdṛśīnāṁ

vairī na ced bhavati vepathur antarāyaḥ ||302||

dāmodarasya | (Amaru 55; SKM 2.140.5 keśaṭasya; Smv 86.14; SD 3.105 mada; DR 2.22, etc.; BRS 2.4.165)

**rādhā-sakhyāḥ sākūta-vākyam |**

yadavadhi gokulam abhitaḥ

samajani kusumācitāsana-śreṇī |

pītāṁśuka-priyeyaṁ

tadavadhi candrāvalī jātā ||303||

govardhanācāryasya | (Aryas 436/531)

**candrāvalīṁ prati sakhī-vākyam**

saujanyena vaśīkṛtā vayam atas tvāṁ kiñcid ācakṣmahe

kālindīṁ yadi yāsi sundari punar mā gāḥ kadambāṭvaīm |

kaścit tatra nitānta-nirmala-tamaḥ-stomo’sti yasmin manāg

lagne locanasīmni notpaladṛśaḥ paśyantī patyur gṛham ||304||

govinda-bhaṭṭasya ||

śyāmo’yaṁ divasaḥ payoda-paṭalaiḥ sāyaṁ tathāpy utsukā

puṣpārthaṁ sakhi yāsi yāmuna-taṭaṁ yāhi vyathā kā mama |

kintv ekaṁ khara-kaṇṭaka-kakṣatam urasy ālokya sadyo’nyathā

śaṅkāṁ yat kuṭilaḥ kariṣyati jano jātāsmi tenākulā ||305 ||

karṇapūrasya ||

gantavyā te manasi yamunā vartate cet tadānīṁ

kuñjaṁ mā gāḥ sahaja-sarale vāñjulaṁ mad-vacobhiḥ |

gacches tatrāpy ahaha yadi vā mā murārer udāre

kutrāpy ekā rahasi muralī-nādam ākarṇayethāḥ ||306||

tairabhukta-kaveḥ |

tarale na kuru vilambaṁ

kumbhaṁ saṁsmṛtya mandiraṁ yāhi |

yāvan na mohana-mantraṁ

śaṁsati kaṁsadviṣo vaṁśī ||307||

samāhartuḥ ||

pṛṣṭhena nīpam avalambya kalindajāyāḥ

kūle vilāsa-muralīṁ kvaṇayan mukundaḥ |

prāk pūraṇāt kalasam ambhasi lolayantyā

vaktraṁ vivartayati gopakulāṅganāyāḥ ||308||

kasyacit ||

sakhyo yayr gṛham ahaṁ kalasīṁ vahantī

pūrṇām atīva-mahatīm anulambitāsmi |

ekākinīṁ spṛśasi māṁ yadi nandasūno

mokṣyāmi jīvanam idaṁ sahasā puras te ||309||

samāhartuḥ ||

**tāṁ prati kasyāścid uktiḥ |**

valgantyā vana-mālayā tava hṛtaṁ vakṣojayoś candanaṁ

gaṇḍasthā makarīghaṭā ca makarāndolena vidhvaṁsitā |

klāntā svaira-taraṅga-kelibhir iyaṁ tanvī ca dhūrte tanuḥ

satyaṁ jalpasi bhānujām abhi rase magnādya harṣād abhūḥ ||310||

samāhartuḥ ||

**tad-bhartāraṁ prati sakhī-vākhyam |**

subhaga mama priya-sakhyāḥ

kim iva saśaṅkaṁ muhur vilokayasi |

yāmuna-pavana-vikīrṇa-

priya-karajaḥ-piñjaraṁ pṛṣṭham ||311||

samāhartuḥ ||

**candrāvalīṁ prati tasyā vākyam**

kātyāyanī-kusuma-kāmanayā kim arthaṁ

kāntāra-kukṣi-kuharaṁ kutukād gatāsi |

paśya stana-stavakayos tava kaṇṭakāṅkaṁ

gopaḥ sukaṇṭhi bata paśyasi jāta-kopaḥ ||312||

samāhartur ime | (UN 3.38)

**atha nitya-līlā**

**vṛndāvane mukundasya nitya-līlā virājate |**

**spaṣṭam eṣā rahasyatvāj jānadbhir api nocyate ||**

**tābhir nitya-vihāram eva tanute vṛndāvane mādhavo**

**goṣṭhāmbhojamukhībhir itya bhi manāk proce priyāyai haraḥ |**

**līlāratna-rahasyatā vrajapater bhūyasy aho paśya yat**

**tattvajño’pi purāntare ca gamanaṁ vyācaṣṭa vaiyāsakiḥ ||**

**tathā hi pādme pārvatyai vyājahāra haro rahaḥ |**

**gogopagopikāsaṅge yatra krīḍati kaṁsahā ||**

**atha bhāvini harer mathurā-prasthāne rādhā-sakhī-vākyam**

adyaiva yat pratipad-udgata-candra-lekhā-

sakhyaṁ tvayā vapur idaṁ gamitaṁ varākyāḥ |

kṛṣṇe gate kusuma-sāyaka tat prabhāte

bāṇāvaliṁ kathaya kutra vimokṣyasi tvam ||313||

rudrasya ||(ST 2.87)

prasthānaṁ valayaiḥ kṛtaṁ priyasakhair ajasraṁ gataṁ

dhṛtyā na kṣaṇam āsitaṁ vyavasitaṁ cittena gantuṁ puraḥ |

gantuṁ niścita-cetasi priyatame sarve samaṁ prasthitā

gantavye sati jīvita-priya-suhṛt-sārthaḥ kim u tyajyate ||314 ||

amaroḥ | (Amaru 31/36; Sbhv 1151; Spd 3424; SKM 2.54.1; Smv 37.19)

**harer mathurā-praveśe**

chāyāpi locana-pathaṁ na jagāma yasyāḥ

seyaṁ vadhūr nagara-madhyam alaṅkaroti |

kiṁ cāpakalayya mathurā-nagare mukundam

andho’pi bandhukaradattakaraḥ prayāti ||315||

vāṇīvilāsasya |

**tatra pura-strī-vākyam |**

asram ajasraṁ moktuṁ

dhiṅ naḥ karṇāyate nayane |

draṣṭavyaṁ paridṛṣṭaṁ

tat kaiśoraṁ vraja-strībhiḥ ||316||

tairabhuktasya ||

sāndrānandam anantam avyayam ajaṁ yad yogino’pi kṣaṇaṁ

sākṣāt kartum upāsate pratidinaṁ dhyānaikatānāḥ param |

dhanyās tā vrajavāsināṁ yuvatayas tad brahma yāḥ kautukād

āliṅganti samālapanti śatadhākarṣanti cumbanti ca ||317||

vāhinīpateḥ ||(SD 6.314a)

Extra verse :

ānanda-kandam akhila-śruti-sāram ekam

adhyātma-dīpam atidustaram añjanābham |

ākṛṣya sāndra-kucayoḥ parirabhya kāmaṁ

samprāpya gopavanitā bata puṇya-puñjāḥ ||

priyasakhi na jagāma vāmaśīlaḥ

sphuṭam amunā nāgareṇa nandasūnuḥ |

adalita-nalinī-dalaiva vāpī

yad ahata-pallava eva kānanāntaḥ ||318||

kumārasya ||

yāsyāmīti samudyatasya vacanaṁ visrabdham ākarṇitaṁ

gacchan dūram apekṣito muhur asau vyāvṛtya paśyann api |

tac chūnye punar āgatāsmi bhavane prāṇās ta eva sthitāḥ

sakhyaḥ paśyata jīvita-praṇayinī dambhād ahaṁ rodimi ||319||

rudraṭasya |

gato yāmo gatau yāmau

gatā yāmā gataṁ dinam |

hā hanta kiṁ kariṣyāmi

na paśyāmi harer mukham ||320||

śaṅkarasya ||

yamunā-puline samutkṣipan

naṭaveśaḥ kusumasya kandukam |

na punaḥ sakhi lokayiṣyate

kapaṭābhīra-kiśora-candramāḥ ||321 ||

ṣaṣṭhī-dāsasya ||

yāḥ paśyanti priyaṁ svapne

dhanyāstāḥ sakhi yoṣitaḥ

asmākaṁ tu gate kṛṣṇe

gatā nidrāpi vairiṇī ||322||

dhanyasya | (UN 15.169)

so’yaṁ vasanta-samayo vipinaṁ tad etat

so’yaṁ nikuñja-viṭapī nikhilaṁ tadāste

hā hanta kiṁ tu nava-nīrada-komalāṅgo

naloki puṣpa-dhanuṣaḥ prathamāvatāraḥ ||323||

sañjaya-kaviśekharasya ||

yugāyitaṁ nimeṣeṇa cakṣuṣā prāvṛṣāyitam |

śūnyāyitaṁ jagat sarvaṁ govinda‑viraheṇa me ||324||

śrī-bhagavataḥ ||(CC 3.20.46, Śikṣāṣṭaka, 7)

dalati hṛdayaṁ gāḍhodvegaṁ dvidhā na tu bhidyate

vahati vikalaḥ kāyo mūrcchāṁ na muñcati cetanām |

jvalayati tanūm antardāhaḥ karoti na bhasmasāt

praharati vidhir marmacchedī na kṛntati jīvitam ||325||

(Mālatīmādhava 9.11, Uttararāmacarita 3.31, Brk; Smv 43.39)

bhramaya jaladān ambhogarbhān pramodaya cātakān

kalaya śikhinaḥ kekotkaṇṭhān kaṭhoraya ketakān |

virahiṇi jane mūrcchāṁ labdhvā vinodayati vyathā-

makaruṇa punaḥ saṁjñā-vyādhiṁ vidhāya kim īhase ||326 ||

etau bhavabhūteḥ | (Mālatīmādhava 9.42, Spd 3453; Smv 43.34)

dṛṣṭaṁ ketaka-dhūli-dhūsaram idaṁ vyoma kramād vīkṣitāḥ

kaccāntāś ca śilīndhra-kandala-bhṛtaḥ soḍhāḥ kadambānilāḥ |

sakhyaḥ saṁvṛṇutāśru muñcata bhayaṁ kasmān mudevākulā

etān apy adhunāsmi vajraghaṭitā nūnaṁ sahiṣye dhanān ||327||

rudrasya ||(SKM 2.55.3, ST 2.60a)

seyaṁ nadī kumuda-badnhukarās ta eva

tad yāmunaṁ taṭam idaṁ vipinaṁ tad etat |

te mallikā-surabhayo marutas tvam eva

hā prāṇa-vallabha sudurlabhatāṁ gato’si ||328||

haribhaṭṭasya ||

yadunātha bhavantam āgataṁ

kathayiṣyanti kadā madālayaḥ |

yugapat paritaḥ pradhāvitaḥ

vikasadbhir vadanendu-maṇḍalaiḥ ||329 ||

tairabhuktakaveḥ ||

ayi dīnadayārdra nātha he,

mathurānātha kadāvalokyase |

hṛdayaṁ tvad-aloka-kātaraṁ

dayita bhrāmyati kiṁ karomy aham ||330||

śrī-mādhavendra-purī-pādānām | (CC 2.4.197, 3.8.32)

prathayati na tathā mamārtim uccaiḥ

sahacari vallava-candra-viprayogaḥ |

kaṭubhir asura-maṇḍalaiḥ parīte

danujapater nagare yathāsya vāsaḥ ||331||

śrī-raghunātha-dāsasya | (BRS 2.4.52)

cūtāṅkure sphurati hanta nave nave’smin

jīvo’pi yāsyatitarāṁ tarala-svabhāvaḥ |

kiṁ tv ekam eva mama duḥkham abhūd analpaṁ

prāṇeśvareṇa sahito yad ayaṁ na yātaḥ ||332|||

rāṅgasya |

āśaika-tantum avalambya vilamamānā

rakṣāmi jīvam avadhir niyato yadi syāt |

no ced vidhiḥ sakala-loka-hitaikakārī

yat kāla-kūṭam asṛjat tad idaṁ kim artham ||333||

hareḥ |

prasara śiśirāmodaṁ kaundaṁ samīra samīraya

prakaṭaya śaśinn āśāḥ kāmaṁ manoja samullasa |

avadhi-divasaḥ pūrṇaḥ sakhyo vimuñcata tat-kathāṁ

hṛdayam adhunā kiñcit kartuṁ mamānyad ihecchati ||334 ||

rudrasya ||(SKM 2.55.5; ST 2.58e, Smv 40.18)

nāyāti ced yadupatiḥ sakhi naitu kāmaṁ

prāṇās tadīya-virahād yadi yānti yāntu |

ekaḥ paraṁ hṛdi mahān mama vajra-pāto

bhūyo yad induvadanaṁ na vilokitaṁ tat ||335 ||

hari-bhaṭṭasya ||

pañcatvaṁ tanur etu bhūta-nivahāu svāṁśe viśantu sphuṭaṁ

dhātāraṁ praṇipatya hanta śirasā tatrāpi yāce varam |

tad-vāpīṣu payas tadīya-mukure jyotis tadīyāṅgana-

vyomni vyoma tadīya-vartmani dharā tat-tāla-vṛnte’nilaḥ ||336 ||

ṣaṇmāsikasya | (Spd 3428; Smv 43.32; Sbhv 1355; UN 14.189)

āśliṣya vā pāda‑ratāṁ pinaṣṭu mām

adarśanān marma‑hatāṁ karotu vā |

yathā tathā vā vidadhātu lampaṭo

mat‑prāṇa‑nāthas tu sa eva nāparaḥ ||337||

śrī-bhagavataḥ ||(CC 3.20.47, UN 13.79)

**mathurāyāṁ yaśodā-smṛtyā kṛṣṇa-vākyam |**

tāmbūlaṁ sva-mukhārdhaṁ carvitam itaḥ ko me mukhe nikṣiped

unmārga-prasṛtaṁ ca cāṭu-vacanaiḥ ko māṁ vaśe sthāpayet |

ehy ehīti vidūra-sārita-bhujaḥ svāṅke nidyāyādhunā

keli-srasta-śikhaṇḍakaṁ mama punar vyādhūya badhnātu kaḥ ||338|| tairabhuktasya ||

**atha śrī-rādhā-smṛtyā harer vākyam |**

yadi nibhṛtam araṇyaṁ prāntaraṁ vāpy apānthaṁ

katham api cirakālaṁ puṇyapākena lapsye |

avirala-galad-asrair ghaghara-dhvāna-miśraiḥ

śaśimukhi tava śokaiḥ plāvayiṣye jaganti ||339||

tairabhuktakaveḥ ||

**uddhavaṁ prati harer vākyam |**

viṣayeṣu tāvad abalās

tāsv api gopyaḥ svabhāva-mṛdu-vācaḥ |

madhye tāsām api sā

tasyām api sācivīkṣitaṁ kim api ||340||

kasyacit ||

**uddhavena rādhāyāṁ hareḥ sandeśaḥ |**

āvirbhāva-dine na yena gaṇito hetus tanīyān api

kṣīyetāpi na cāparādha-vidhinā natyā nayo vardhate |

pīyūṣa-prativedinas trijagatī-duḥkha-druhaṁ sāmprataṁ

premṇas tasya guroḥ kathaṁ nu karavai vāṅ-niṣṭhatā-lāghavam ||341||

keṣāṁcit ||

āstāṁ tāvad vacana-racanā-bhājanatvaṁ vidūre

dūre cāstāṁ tava tanu-parīrambha-sambhāvanāpi |

bhūyo bhūyaḥ praṇatibhir idaṁ kiṁ tu yāce vidheyā

smāraṁ smāraṁ svajana-gaṇane kvāpi rekhā mamāpi ||342||

keśava-bhaṭṭācāryāṇām ||

**vṛndāvanaṁ gacchata uddhavasya vākyam |**

iyaṁ sā kālindī kuvalaya-dala-snigdha-madhurā

madāndha-vyākūja-tarala-jala-raṅku-praṇayinī |

purā yasyās tīre sarabhasa-satṛṣṇaṁ murabhido

gatāḥ prāyo gopī-nidhuvana-vinodena divasāḥ ||343 ||

daśarathasya | (SKM 5.11.4 śaraṇasya)

pureyaṁ kāllindī vraja-jana-vadhūnāṁ stana-taṭī-

tanūrāgair bhinnā cabala-salilābhūd anudinam |

aho tāsāṁ nityaṁ rudita-galitaiḥ kajjala-jalair

idānīṁ yāte’smin dviguṇa-mallinābhūn muraripau ||344 ||

sarvānandasya ||

idaṁ tat kālindī-pulinam iha kaṁsāsurabhido

yaśaḥ śṛṇvad vaktra-skhalita-kavalaṁ gokulam abhūt |

bhramad-veṇu-kvāṇa-śravaṇa-masṛṇottāra-madhura-

svarābhir gopībhir diśi diśi samudghūrṇam aniśam ||345 ||

moṭakasya ||(SKM 5.11.5 keśaṭasya)

tābhyo namo vallava-vallabhābhyo

yāsāṁ guṇais tair abhicintyamānaiḥ |

vakṣaḥsthale niḥśvasitaiḥ kaduṣṇair

lakṣmīpater mlāyati vaijayantī ||346 ||kasyacit ||

**vrajadevīkulaṁ praty uddhava-vākyam |**

viyoginīnām api paddhatiṁ vo

na yogino gantum api kṣamante |

yad dhyeyarūpasya parasya puṁso

yūyaṁ gatā dhyeya-padaṁ durāpam ||347||

kasyacit ||

**uddhave dṛṣṭe sakhīṁ prati rādhā-vākyam |**

kalyāṇaṁ kathayāmi kiṁ sahacari svaireṣu śaśvat purā

yasyā nāma samīritaṁ muraripoḥ prāṇeśvaīti tvayā |

sāhaṁ premabhidābhayāt priyatamaṁ dṛṣṭvāpi dūtaṁ prabhoḥ

sandiṣṭāsmi na veti saṁśayavatī pṛcchāmi no kiñcana ||348||

rāmacandra-dāsasya ||

**śrī-rādhāṁ prati uddhava-vākyam |**

malinaṁ nayanāñjanāmbubhir

mukhacandraṁ karabhoru mā kuru |

karuṇāvaruṇālayo haris

tvayi bhūyaḥ karuṇāṁ vidhāsyati ||349||

ṣaṣṭhī-dāsasya ||(UN 12.30)

**uddhavaṁ prati rādhā-sakhī-vākyam |**

hastodare vinihitaikakapolapāler

aśrāntalocanajalasnapitānanāyāḥ |

prasthānamaṅgaladināvadhi mādhavasya

nidrālavo’pi kuta eva saroruhākṣyāḥ ||350||

hariharasya ||(BRS 3.5.32)

**rādhā-sakhyā eva kṛṣṇe sandeśaḥ |**

niścandanāni vaṇijām api mandirāṇi

niṣpallavāni ca digantara-kānanāni |

niṣpaṅkajāny api sarit-sarasīkulāni

jātāni tad-viraha-vedanayā na śāntam ||351||

tasyaiva ||

prāṇas tvaṁ jagatāṁ harer api purā saṅketa-veṇu-svanān

ādāya vraja-subhruvām iha bhavān mārgopadeśe guru |

haṁho mathurā-niṣkuṭānila sakhe sampraty api śrī-pater

aṅga-sparśa-pavitra-śītila-tanus trātā tvam eko’si naḥ ||352||

rāmacandra-dāsasya ||

**rādhāsakhyā eva kṛṣṇe sandeśaḥ |**

tvad-deśāgata-mārutena mṛdunā sañjāta-romāñcayā

tvad-rūpāṅkita-cāru-citra-phalake santarpayantyā dṛśam |

tvan-nāmāmṛta-sikta-karṇa-puṭayā tvan-mārga-vātāyane

tanvyā pañcama-gīta-garbhita-girā rātrindivaṁ sthīyate ||353||

trivikramasya ||(Nalacampū 6.23; Smv 44.5)

aṅge’naṅga-jvara-huta-vahaś cakṣuṣi dhyāna-mudrā

kaṇḍhe jīvaḥ karakiśalaye dīrgha-śāyī kapolaḥ |

aṁse veṇī kuca-parisare candanaṁ vāci maunaṁ

tasyāḥ sarvaṁ sthitam iti na ca tvāṁ vinā kvāpi cetaḥ ||354||

kṣemendrasya ||(Spd 3474; Smv 44.6; Kavikaṇṭhābharaṇa 3.2)

dṛṣṭe candramasi pralupta-tamasi vyomāṅgana-stheyasi

sphūrjan-nirmala-tejasi tvayi gate dūraṁ nija-preyasi |

śvāsaḥ kairava-korakīyati mukhaṁ tasyāḥ sarojīyati

kṣīrodīyati manmatho dṛgapi ca drāk candrakāntīyati ||355||

bhīmabhaṭṭasya ||(Spd 3480, Smv 44.10; SKM 2.36.1 first two lines somewhat different)

asyās tāpam ahaṁ mukunda kathayāmy eṇīdṛśas te kathaṁ

padminyāḥ sarasaṁ dalaṁ vinihitaṁ yasyāḥ satāpe hṛdi |

ādau śuṣyati saṅkucaty anu tataś cūrṇatvam āpadyate

paścān murmuratāṁ dadhad dahati ca śvāsāvadhūtaḥ śikhī ||356||

śāntikarasya | (Smv 44.25; SKM 2.31.1; Srk 553 kasyacit; utpalarāja)

uddhūyeta tanū-lateti nalinī-patreṇa no bījyate

sphoṭaḥ syād iti nāṅgakaṁ malayaja-kṣodāmbhasā sicyate |

syād asyātibharāt parābhava iti prāyo na vā pallavā-

ropo vakṣasi tat katha kṛśatanor adhiḥ samādhīyatām ||358 ||

ānandasya ||

nivasasi yadi tava hṛdaye

sā rādhā vajra-ghaṭite’smin

tat khalu kuśalaṁ tasyāḥ

smara-viśikhais tāḍyam ānayoḥ ||359||

kasyacit ||(Smv 44.11)

unmīlanti nakhair lunīhi vahati kṣaumāñcalenāvṛṇu

krīḍā-kānanam āviśanti valaya-kvāṇaiḥ samutrāsaya |

itthaṁ pallava-dakṣiṇānila-kuhū-kaṇṭhīṣu sāṅketika-

vyāhārāḥ subhaga tvadīya-virahe rādhā-sakhīnāṁ mithaḥ ||360||

śambhoḥ ||(SKM 2.30.4 amaroḥ; Spd 3489 satkavicandrasya; Smv 44.13; SD 10.79)

galaty ekā mūrcchā bhavati punar anyā yad anayoḥ

kim apy āsīn madhyaṁ subhaga nikhilāyām api niśi |

likhantyās tatrāsyāḥ kusuma-śara-lekhaṁ tava kṛte

samāptiṁ svastīti prathama-pada-bhāgo’pi na gataḥ ||361 ||

śacīpateḥ ||(Spd 3477; Smv 44.20)

citrāya tvayi cintite tanubhuvā cakre tatajyaṁ dhanur-

vartiṁ dhartum upāgate’ṅguli-yuge bāṇo guṇe yojitaḥ |

prārabdhe tava citra-karmaṇi dhanur muktāstra-bhinnā bhṛśaṁ

bhittiṁ drag avalambya keśava ciraṁ sā tatra citrāyate ||362||

bāṇasya ||(Smv 44.21 siṁhalapateḥ)

tvām antaḥsthirabhāvanā-pariṇataṁ matvā puro’vasthitaṁ

yāvad dorvalayaṁ karoti rabhasād agre samāliṅgitum |

tāvat taṁ nijam eva deham acirād aliṅgya romāñcitāṁ

dṛṣṭvā vṛṣṭijalacchalena ruditaṁ manye payodair api ||363||

kasyacit ||(Smv 44.22)

acchinnaṁ nayanāmbu bandhuṣu kṛtaṁ tāpaḥ sakhīṣv āhito

dainyaṁ nyastam aśeṣataḥ parijane cintā gurubhyo’rpitā |

adya śvaḥ kila nirvṛtiṁ vrajati sā śvāsaiḥ paraiḥ khidyate

visrabdho bhava viprayoga-janitaṁ duḥkhaṁ vibhaktaṁ tayā ||364||

(Amaru 78/110; Sbhv 1407; Smv 44.20; Spd 3486; SKM 2.32.2; DR 4.27)

**athāsyā eva spraṇayerṣyaṁ jalpitam |**

mukha-mādhurya-samṛddhyā

parahṛdayasya grahītari prasabham |

kṛṣṇātmani para-puruṣe

sauhṛdakāmasya kā śarīrāśā ||365||

jagannātha-senasya |

**atha vrajadevīnāṁ sotprāsaḥ sandeśaḥ |**

vācā tṛtīya-jana-saṅkaṭa-duḥsthayā kiṁ

kiṁ vā nimeṣa-virasena vilokitena |

he nātha nanda-suta gokula-sundarīṇām

antaścarī sahacarī tvayi bhaktir eva ||366 ||

kasyacit |

**atha yathārtha-sandeśaḥ |**

muralī-kala-nikvaṇair yā

guru-lajjā-bharam apy ajīgaṇat |

virahe tava gopikāḥ kathaṁ

samayaṁ tā gamayantu mādhava ||367 ||

ṣaṣṭhīdāsasya ||

mathurā-pathika murārer

upageyaṁ dvāri vallavī-vacanam |

punar api yamunā-salile

kāliya-garalānalo jvalati ||368 ||

vīrasarasvatyāḥ ||(SKM 1.62,5; UN 10.98)

**atha dvāravatīsthasya harer virahaḥ |**

kalindīm anukūla-komala-rayām indīvara-śyāmalāḥ

śailopāntabhuvaḥ kadamba-kusumair āmodinaḥ kandarāt |

rādhāṁ ca prathamābhisāra-madhurāṁ jātānutāâḥ smarann

astu dvāravatī-patis tribhuvanāmodāya dāmodaraḥ ||369 ||

śaraṇasya ||(SKM 1.61.2)

kāmaṁ kāmayate na keli-nalinīṁ nāmodate kaumudī-

nisyandair na samīhate mṛga-dṛśām ālāpa-līlām api |

sīdann eṣa niśāsu niḥsaha-tanur bhogābhilāṣālasair

aṅgais tāmyati cetasi vrajavadhūm ādhāya mugdho hariḥ ||370 ||

tasyaiva ||(SKM 1.61.3)

ratna-cchāyā-cchurita-jaladhau mandire dvārakāyā

rukmiṇyāpi prabala-pulakodbhedam āliṅgitasya |

viśvaṁ pāyān masṛṇa-yamunā-tīra-vānīra-kuñje

rādhā-kelī-parimala-bhara-dhyāna-mūrcchā murāreḥ ||371||

umāpatidharasya ||(SKM 1.61.1; UN 14.184; Jīva and VCT to BRS 2.4.178)

nirmagnena mayāmbhasi praṇayataḥ pālī samāliṅgitā

kenālīkam idaṁ tavādya kathitaṁ rādhe mudhā tāmyasi |

ity utsavapna-paramparāsu śayane śrutvā giraṁ śārṅgiṇo

rukmiṇyā śithilīkṛtaḥ sakapataṁ kaṇṭha-grahaḥ pātu vaḥ ||372||

umāpatidharasya ||(SKM 1.53.5, kasyacit)

SKM version:

nirmagnena mayāmbhasi smara-bhayād ālī samāliṅgitā

kenālīkam idaṁ tavādya kathitaṁ rādhe mudhā tāmyasi |

itthaṁ svapna-paramparāsu śayane śrutvā giraṁ śārṅgiṇaḥ

savyājaṁ śithilīkṛtaḥ kamalayā kaṇṭha-grahaḥ pātu vaḥ ||

**atha vṛndāvanādhīśvarī-viraha-gītam |**

yāte dvāravatī-puraṁ muraripau tad-vastra-saṁvyānayā

kālindī-taṭa-kuñja-vañjula-latām ālāmbya sotkaṇṭhayā |

udgītaṁ guru-bāṣpa-gadgada-galat-tārasvaraṁ rādhayā

yenāntarjalacāribhir jalacarair apy utkam utkūjitam ||373||

aparājitasya ||(SKM 1.58.4 kasyacit; Dhv, Vak 2.59; etc.; UN 14.188)

**atha vraja-devīnāṁ sandeśaḥ |**

pāntha dvāravatīṁ prayāsi yadi he tad devakīnandano

vaktavyaḥ smara-mohamantra-vivaśo gopyo’pi nāmojjhitāḥ |

etāḥ keli-kadamba-dhūli-paṭalair āloka-śūnyā diśaḥ

kālindī-taṭa-bhūmayo bhavato nāyānti cittāspadam ||374||

govardhanācāryasya ||(SKM 1.62.2; Śṛṅgāra-prakāśa, check Srk)

te govardhana-kandarāḥ sa yamunā-kacchaḥ sa ceṣṭāraso

bhāṇḍīraḥ sa vamaspatiḥ sahacarās te tac ca goṣṭhāṅganam |

kiṁ dvāravatī-bhujaṅga hṛdayaṁ nāyāti doṣair apīty

avyād vo hṛdi duḥsahaṁ vraja-vadhū-sandeśa-śalyaṁ hareḥ ||375 ||

nīlasya ||(SKM 1.62.1)

kālindyāḥ pulinaṁ pradoṣa-maruto ramyāḥ śaśaṅkāṁśavaḥ

santāpaṁ na harantu nāma nitarāṁ kurvanti kasmāt punaḥ |

sandiṣṭaṁ vraja-yoṣitām iti hareḥ saṁśṛṇvato’ntaḥpure

niḥśvāsāḥ prasṛtā jayanti ramaṇī-saubhāgya-garva-cchidaḥ ||376||

pañcatantra-kṛtaḥ ||(SKM 1.62.4, UN 15.164)

**mudāmānaṁ prati śrī-dvārakeśvara-vacanam**

mā gā ity apamaṅgalaṁ vraja sakhe snehena śūnyaṁ vacaḥ

tiṣṭheti prabhutā yathābhilapitaṁ kurv ity udāsīnatā |

brūmo hanta mudāma mitra vacanaṁ naivopacārād idaṁ

smartavyā vayam ādareṇa bhavatā yāvad bhavad-darśanam ||377||

hareḥ ||

**sva-gṛhādikaṁ dṛṣṭvā tasya vacanam** |

tad-gehaṁ nata-bhitti mandiram idaṁ labdhāvakāśaṁ divaḥ

sā dhenur jaratī caranti kariṇām etā ghanābhā ghaṭāḥ |

sa kṣudro muṣala-dhvaniḥ kalam idaṁ saṅgītakaṁ yoṣitāṁ

citraṁ hanta kathaṁ dvijo’yam iyatīṁ bhūmiṁ samāropitaḥ ||378||

kasyacit ||

**atha kurukṣetre śrī-vṛndāvanādhīśvara-ceṣṭitam**

yenaiva sūcita-navābhyudaya-prasaṅgā

mīnāhati-sphurita-tāmarasopamena |

anyan nimīlya nayanaṁ muditaiva rādhā

vāmena tena nayanena dadarśa kṛṣṇam ||379 ||

harasya ||(Smv 54.8 utprekṣāvallabhasya)

ānandodgata-bāṣpa-pūra-pihitaṁ cakṣuḥ kṣamaṁ nekṣituṁ

bāhū sīdata eva kampa-vidhurau śaktau na kaṇṭha-grahe |

vāṇī sambhram-gadgadākṣara-padā saṁkṣobha-lolaṁ manaḥ

satyaṁ vallabha-saṅgamo’pi sucirāj jāto viyogāyate ||380||

śubhrasya ||(SKM 2.132.1 kasyacit; Sbhv 2065 śrī-ḍāmarasya; Smv 54.10 kasyāpi)

**atha rahasy anunayantaṁ kṛṣṇaṁ prati |**

kiṁ pādānte luṭhasi vimanāḥ svāmino hi svatantrāḥ

kañcit kālaṁ kvacid abhiratas tatra kas te’parādhaḥ |

āgaskāriṇy aham iha yayā jīvitaṁ tad-viyoge

bhartṛ-prāṇāḥ striya iti nanu tvaṁ mamaivānuneyaḥ ||381||

kasyacit ||(SKM 2.47.1 bhāvadevyāḥ; Srk 643 vākkūṭasya; Smv 57.14)

yaḥ kaumāra-haraḥ sa eva hi varas tā eva caitra-kṣapās

te conmīlita-mālatī-surabhayaḥ prau‚hāḥ kadambānilāḥ

sā caivāsmi tathāpi tatra surata-vyāpāra-līlā-vidhau

revā-rodhasi vetasī-taru-tale cetaḥ samutkaṇṁhate ||382||

kasyacit (SKM 2.12.3; Spd 3768; Smv 87.9; SD 1.2, CC 2.1.58, 2.13.121, 3.1.78.)

priyaḥ so’yaṁ kṛṣṇaḥ sahacari kurukṣetra-militas

tathāhaṁ sā rādhā tad idam ubhayoḥ saṅgama-sukham |

tathāpy antaḥ-khelan-madhura-muralī-pañcama-juṣe

mano me kālindī-pulina-vipināya spṛhayati ||383||

samāhartuḥ ||(CC 2.1.76)

**samāptau maṅgalācaraṇam |**

mugdhe muñca viṣādam atra balabhit kampo gurus tyajyatāṁ

sad-bhāvaṁ bhaja puṇḍarīka-nayane mānyān imān mānaya |

lakṣmīṁ śikṣayataḥ svayaṁvara-vidhau dhanvantarer vākchalād

ity anya-pratiṣedham ātmani vidhiṁ śṛṇvan hariḥ pātu vaḥ ||384||

kasyacit ||(Sbhv 84 dākṣiṇātyasya kasyāpi, SKM 1.67.5 puṇḍarīkasya)

yaduvaṁśāvataṁsāya

vṛndāvana-vihāriṇe |

saṁsāra-sāgarottāra-

tāraye haraye namaḥ ||385 ||

avilamba-sarasvatyāḥ ||

bhrāmyad-bhāsvara-mandarādri-śikhara-vyāghaṭṭanād visphurat

keyūrāḥ puruhūta-kuñjara-kara-prāg-bhāra-saṁvardhinaḥ |

daityendra-pramadā-kapola-vilasat-patrāṅkura-cchedino

dor-daṇḍāḥ kalil-kāla-kalmaṣa-muṣaḥ kaṁsa-dviṣo pātu vaḥ ||386||

yogeśvarasya|| (SKM 1.59.1 kasyacit)

jayadeva-bilvamaṅgala-mukhaiḥ

kṛtā ye’tra santi sandarbhāḥ |

teṣāṁ padyāni vinā

samāhṛtānītarāṇy atra ||387||

lasad-ujjvala-rasastamanā

gokula-kula-pālikālinī-valitaḥ |

yad abhīpsitam abhidadyāt

taruṇa-tamāla-kalpa-pādapaḥ ko’pi ||388||

**iti śrī-mad-rūpa-gosvāmi-samāhṛtā padyāvalī samāptā |**

**Extra verses:**

kṛtaṁ na sukṛtaṁ mayā kṛtam aho mahā-duṣkṛtaṁ

kṛtānta-nagare gatir bhavatu me tatra kīdṛśī |

na bho na dinabhoga-dig-bhramaṇam asmāt paraṁ punas

tathā kuru yathā taṭe tava ghaṭeta vāso mama ||

rādhādhara-sudhādhāra-

dharāyādya-rasa-śriye

gopāla-pura-rājñāya

namaḥ pītāmbarāya te ||